سەرەك وەزیران نیگەرانە\nلەم رۆژانەدا قسەوباسێكی زۆر لەسەر یاسای لێبوردنی گشتی دەكرێت. حكومەت یەكەم لایەن بوو كە لەسەر زاری حەیدەر عەبادی لە ساڵی 2014 دا باسی كرد و دواتر لە كۆبوونەوەكەی رۆژی 16/5/2015 دا پەسەندی كرد. ئێستا سەرەك وەزیرانی بەڕێز باس لەو مەترسیانە دەكات كە لە جێبەجێكردنی یاساكەدا هەیەتی، وەك ئەوەی رەشنووسی ئەم یاسایە لەلایەن حكومەتی بۆركینا فاسۆ-وە پێشكەش بە پارلەمانی عێراق كرابێت.\nگوێ مەدەرێ مادام باس لەوەدەكەین كە لەم وڵاتەدا روودەدات، چونكە زۆرن ئەو موفاجەئانەی كە بە تێپەڕوونی كات دەبنە نوكتەی قورس. وەك ئەوەی دوێنێ رێزدار حەیدەر عەبادی وتی:"زۆرباش گەندەڵكارەكان دەناسین". پێش ئەوەیش لێی بپرسن كە مادام دەیانناسیت، ئەی بۆچی دەستگیر ناكرێن و لێپرسینەوەیان لەگەڵدا ناكرێت؟ بە ئاسوودەییەكی بەڵێنپێدانەوە وەڵام دەداتەوە كە بۆیە ناگیرێن و لێپرسینەوەیان لەگەڵ ناكرێت چونكە دەیەوێت "لە نیگەرانی و دڵەڕاوكێدا بژین". ئەمە ئەو دوودڵی و نیگەرانییەیە كە رەنگە بیەوێت مونافەسەی (نیگەرانی)ی بان كی مۆن-ی پێ بكات، چونكە ماوەیەكە هەوڵدەدات مونافەسەی بەڕێز عەدنان ئەسەدی-ی راوێژكاری ئەمنیی سەرەك وەزیران بكات، چونكە ئەویش نیگەرانیی خۆیی لە یاسا دەربڕیوە. وەك بیرم بێت ئەمە یەكەمجارە جەنابی راوێژكار نیگەران بێت. بە درێژایی ساڵان دۆسیەی ئەمنیی لای ئەو بوو نەماندی رۆژێك نیگەران بێت كە بەچاوی خۆی ئۆتۆمبێلە مینڕێژكراوەكانی دەبینی بە شەقامەكانی پایتەختدا دەهاتن و دەچوون بۆ دروێنەكردنی گیانی سەدان كەس. هیچ نیگەران نەبوو كاتێك دەیان ملیار بۆ (ئەمنی فەزایی) خەرج كرا. لەوەیش گرنگتر بەوەیش نیگەران نەبوو كە هەموو بەیانییەك چەندین راكردنی سەركردە تیرۆریستەكانی دەیخوێندەوە و خەڵكیش رۆژانە دەیپرسی: ئەرێ ئەو كەسانەی كە گلاونەتە دەربازكردن و بەقاچاخدەركردنی تیرۆریستەكانەوە، بۆ سزا نادرێن؟ ئەو بەرپرسە بۆچی بە ئاسوودەیی دەژی كە پارەی دەوڵەت دەبات و دەیكاتە سامانی خودی خۆی؟ بۆچی ئەو گەندەڵكارانەی كە پۆستەكانیان كردوونی بەژێر پارە و خۆشگوزەرانییەوە، بۆچی بە ئارامی و بە دڵنیایی دەژین؟. پرسیارگەلێك كە رۆژانە خەڵكی دەیكەن و كەچی هیچ وەڵامێكیان دەستناكەوێت بێجگە لەوەی كە دەڵێن:"دڵنیابن كە ئێمە هەست بە نیگەرانی دەكەین".\nهەموو ئەوەی ئەمڕۆ دەیبینین، گەڕانەوەیە بۆ ئەو نیگەرانییەی كە رۆژێك بەڕێز نوری مالیكی تووشی بووە، نیگەرانیی دەسڵات و تاكڕەوی و سڕینەوەی ئەوی دی و پارچەپارچەكردنی وڵات و پێشكەشكردنی بە هاوڕێ و ئەحبابەكان و گۆڕینی دامەزراوەكانی دەوڵەت بە حزبە تاڵاتچییەكان و یاسایش بە لۆژیكی تایەفە و خێڵ.\nزوڵم و ستەم زۆر بەئازارە هەرچەندە بە یاسایش پەردەپۆش كرابێت. من خۆم ئومێدەوار بووم كە لە سەردەمی بە هێزیی یاسادا بژیین لە دەوڵەتێكدا كە دروشمی سنگفراوانیی لە بیروڕا و توندوتۆڵی لە ئاسایش و رووبەڕووبوونەوەی تیرۆر و تاوان و گەندەڵی و وێرانكاریدا بژیاینایە.\nدروشم و دروشمبازیی درۆ و گوتاری تۆڵەسەندنەوە، رێگەی پێشكەوتن و سەقامگیریی لە عێراقدا داخست. لەبری دڵنیایی ترس تەشەنەی سەند. خەڵكی كران بەگژ یەكتریدا. یاسا گۆڕدرا بۆ دادگایكردنی بەدرۆ و ئاستی خوێندن و تەندروستی و خزمەتگوزاریەكان دابەزین و ئەمن و ئاسایش نەما.\nدەوڵەتانی خاوەن یاسای راستەقینە، ئەمڕۆ بەرهەمی جێبەجێكردنی عەدالەت بەیەكسانی بەسەر هاووڵاتیەكانیاندا دابەش دەكەن. لەبەرامبەردا ئێمەیش، ساڵانێكی دوور و درێژی نائومێدی و قەیرانمان لەگەڵ گروپی (دەوڵەتی یاسا)دا تێپەڕاند لە وڵاتێكدا كە نەخۆشیەكانی بەرتیل و ساختە و هەلپەرستی و خزمخزمێنە و حزبحزبێنە و تایفەگەری تەنیویەتی و دایڕزاندووە.


داهاتی خزمەتگوزارییەکانی ئەپڵ لە چارەکی دووەمی ئەمساڵدا ژمارەی پێوانەیی تۆمارکرد – Rojapp\nHome/agnews/داهاتی خزمەتگوزارییەکانی ئەپڵ لە چارەکی دووەمی ئەمساڵدا ژمارەی پێوانەیی تۆمارکرد\nماکوان بەرزان May 2, 2020 agnews Leave a comment 369 Views\n2, ئایار 2020\nکۆمپانیای ئەپڵ دەستکەوتە داراییەکانی چارەکی دووەمی ئەمساڵی بڵاوکردەوە و زۆرینەی شیکەرەوەکانی شۆک کرد.\nئەپڵ ڕایگەیاندووە کە لە چارەکی دووەمی ئەمساڵدا داهاتی کۆمپانیاکە 58.3 ملیار بووە و بڕی هەر دەستکەوتێک 2.55$ بووە، لە چاو هەمان چارەکی ساڵی پار بە ڕێژەی 1% زیادی کردووە. بەڵام شیکەرەوەکان پێشبینییان دەکرد بە هۆی ڤایرۆسی کۆرۆنا داهاتی کۆمپانیاکە لە چارەکی دووەمی ئەمساڵدا بڕی 53.8 ملیار دۆلار ببێت و بڕی هەر دەستکەوتێک 2.23$ ببێت. پشکی شێری پەیداکردنی ئەم داهاتە بەر خزمەتگوزارییەکان دەکەوێت.\nلە مانگی شووباتی ئەمساڵ، تیم کوک، بەڕێوەبەری گشتی کۆمپانیای ئەپڵ ڕایگەیاند کە پێدەچێت داهاتی ئەپڵ نەگاتە ئاستی پێشبینییەکان بە هۆی سنووردارکردنی بەرهەمهێنان و کەمی فرۆشی ئایفۆنەکان بە هۆی ڤایرۆسی کۆرۆناوە. هەرچەندە ئەمە ڕووی نەدا، بەڵام فرۆشی ڕەقەکاڵاکانی ئەپڵ لە چارەکی دووەمی ئەمساڵدا کەمی کردبوو.\nسەبارەت بە داهاتی ئایفۆنەکان لە چارەکی دووەمی ئەمساڵدا، ئەپڵ دەڵێت 28.96 ملیار دۆلار بووە و لە چاو ساڵی پارەوە بە ڕێژەی 6.7% دابەزیوە.\nلە کاتێکدا کە تا دێت فرۆشی ڕەقەکاڵان بە گشتی و مۆبایلەکان بە تایبەتی ڕوو لە کەمبوون دەکەن بە هۆی ڤایرۆسی کۆرۆناوە، ئەپڵ هیواخوازە بە خزمەتگوزارییەکانی وەک Apple TV Plus و Apple Arcade و Apple Music و زیاترەوە زیانەکانی ڤایرۆسەکە قەرەبوو بکاتەوە.\nPrevious قوباد طالباني يناقش مع دائرة صحة السليمانية إجراءات مواجهة كورونا …\nNext بۆ ئەمساڵ پاڵەوانێتی Fortnite World Cup بە هۆی ڤایرۆسی کۆرۆناوە بەڕێوە ناچێت


مەزڵوم عەبدی: ڕێككەوتنێكی گرنگمان لەگەڵ ڕوسیا كردووە – تۆڕی میدیایی خەڵک\nمەزڵوم عەبدی: ڕێككەوتنێكی گرنگمان لەگەڵ ڕوسیا كردووە\n2019/12/01 - 10:31 PM\nفەرماندەی گشتی هێزەكانی سوریای دیموكرات (هەسەدە) ڕایدەگەیەنێت:”ڕێككەوتنێكیان لەگەڵ ڕوسیا كردووە بۆ ئەوەی هێزەكانی ئەو وڵاتە لە سێ شارۆچكەی ڕۆژئاوای كوردستان بڵاوەیان پێبكرێت.\nمەزڵوم عەبدی فەرماندەی گشتی هێزەكانی سوریای دیموكرات (هەسەدە) لە جریوەیەكدا لە تۆڕی كۆمەڵایەتی تویتەر نووسیویەتی: “ئەمڕۆ پێشوازیمان لە ئەلیكساندەر چایكۆ فەرماندەی هێزەكانی ڕوسیا لە سوریا كرد و كۆبوونەوەیەكی زۆر بەرهەمدارمان ئەنجامدا”.\nفەرماندەی گشتی هەسەدە ئاماژەی بەوەشداوە: “لەپێناو ئاسایش و سەقامگیری ناوچەكە، ڕێككەوتین لەسەر بڵاوەپێكردنی هێزەكانی ڕوسیا لەشارۆچكەكانی عامودا، تەلتەمر و عەین عیسا”.\nمەزڵوم عەبدی ئەوەشیخستووەتەڕوو:”لەپێناو بەرژەوەندی هەردوو وڵاتدا هیوادارین هەوڵی هاوبەشی زیاتر بدرێت”.\nئەلیكساندەر چایكۆتەلتەمرتویتەرجریوەڕوسیاڕۆژئاوای كوردستانسورياعامودەعەین عیسامەزڵوم عەبدیهەسەدەهێزەكانی سوریای دیموكرات\nهاتوچۆی گەرمیان: لەڕووداوێكدا 9 كەس برینداربوون\nعیراق.. دادگای تایبەتی فیدراڵی بۆ لێكۆڵینەوە لەتاوانەكانی گەندەڵی پێكهێنرا\nئیدارەی تڕەمپ، دان بە ئیدارەی خۆرئاوا-دا دەنێت\n“ڤاكسینەكەی ڕوسیا سەركەوتنی بەدەستهێنا و دەدرێت بە هەموو هاووڵاتیان”\nخەڵك-بەشی هەواڵ مەكتەبی سیاسی حزبی سۆسیالیست دیموكراتی كوردستان ڕایدەگەیەنێت، ٤٤ ساڵە سەركردە و پێشمەرگە و هەڤاڵانی حزبی سۆسیالیست، بێوچان،...


راگه‌یه‌ندراوی پارتی ئازادیی کوردستانPAK سەبارەت بە شانۆگه‌ریی هەڵبژاردنەکانی سەرکۆماریی و ئەنجومەنەکانی شارودێ | نوێنەرایەتی ئوروپا پارتی ئازادیی کوردستان\nرۆڵه‌كانی نەتەوەی مه‌زنی کورد!\nتاران جارێكی دیكه‌ش پۆلێک لە كاربه‌ده‌سته تاوانبارو دز وجه‌رده‌كانی خۆی خستووه‌ته سه‌ر سه‌كۆی شانۆگه‌ریی ململانێ بۆ گه‌یشتن به كورسیی سه‌ركۆماریی ئێران.\nخامنه‌یی و داروده‌سته‌كه‌ی له به‌یتی ره‌هبه‌ریی  بۆ گه‌رم كردنی شانۆگه‌رییه‌كه‌یان سه‌كۆكه‌یان به‌جۆرێك رێكخستووه كه، ده‌نگده‌ران دیمەنیه‌لێك لە جیاوازیی و فره‌ڕه‌نگیی له بەرنامە و روانگه‌و پلانی به‌رێوه‌به‌ریی وڵات و، ململانێیان له سه‌ر ئه‌و بابه‌تانه، ببینن. له كۆتاییشدا هه‌ر خۆیان كێیان !پێباش بێت، وه‌ك فریادڕه‌سێك له سنووقه‌كانی ریاو ته‌زویری، ده‌ردێنن\nبه‌ڵام ئه‌وه درۆ‌یه‌كی  40 ساڵه‌یه و سێزده‌جاره بۆ به ناو هه‌ڵبژاردنی سه‌ركۆمار، ده‌هۆندرێته‌وه‌و ئه‌زموون كراوه. هه‌ر له به‌ر ئه‌م راستییه‌یه كه هیچ شانۆگه‌رییه‌كی وه‌ها و هیچكام له‌و كه‌سانه‌ی پاش ته‌واو بوونی شانۆكه، پاڵیان به كورسی سه‌ركۆمارییه‌وه داوه، هیچ گۆڕانێكیان به قازانجی ژیان و چاره‌نووسی خه‌ڵك و ده‌نگده‌ران، پێكنه‌هێناوه.به‌ڵكوو ئه‌وه‌ی هه‌بووه، هێشتنه‌وه‌ی سه‌روه‌ریی كه‌مایه‌تیی فارس و پاراستنی سیسته‌می تووتالیتێری و رێژیمی تێرۆر و تاڵان و تاوان بووه.\nئەم شانۆگەرییانە دەرفەت و گۆڕەپانی به‌رز و نزم كردنه‌وه و جێ گۆڕکێ پێکردنی مۆرە جه‌نایەتکارەکانی دەوڵەتی فارسن. ئه‌وه‌ی به ناونیشانی هه‌ڵبژاردن له‌م ده‌وڵه‌ته دا به‌ڕێوه ده‌چێ سەرەڕای ئەوەی هەر لە بنەڕەت و ئاستی گشتییدا ، گاڵته‌جاڕییه‌كی پڕ فرت و فێڵ و چەواشەکارانەی ده‌زگای رێبه‌ریی ئێرانه؛ لە کوردستانی داگیرکراو، بەمەبەستی رێكلام و کەڵکی ئامرازیی وەرگرتن له ده‌نگی رۆڵەکانی ئەم نیشتمانە به‌ڕێوه ده‌چێ.چوونكه کورد نە بەشێکی لە ده‌وڵه‌ت و سەروەریی سیاسیی لە ئێران هەیە؛ نە لە حکومەت و دەسەڵاتیشدا هیچ پێگە و جێگەیەکی هەیە و نه‌هیچ كوردێك مافی ئه‌وه‌ی هه‌یه بگاته ئاسته‌كانی سه‌رۆكایه‌تیی.\nكورد له ناو ئه‌م ده‌وڵه‌ته‌دا ته‌نانه‌ت مافی خۆ بەڕێوەبەریی ئیداریشیی پێنەدراوە و تاران وه‌ك سوخره كێشی خۆی، لێی ده‌ڕوانێ.\nدەنگی رۆڵەکانی کوردستان بۆ نیشاندان و سەلماندنی درۆی بەشداریی سیاسیی کورد لەو وڵاتە و شاردنەوەی واقیعی راستەقینەی داگیرکراویی کوردستانە.\nتاران به رکێش كردنی رۆڵه‌كانی كوردستان بۆ سەر سندووقەکانی دەنگدان ، گۆڤەندی گوێزانەوەی مۆرەیەکی جه‌نایه‌تكاری خۆی لە تاران بۆ کۆشکی کۆماریی، گەرم ده‌كا. له‌حاڵێكدا نه هه‌رگیز كوردێك خۆی ده‌توانێ رۆژێك بۆ ئه‌و پۆسته بگوێزرێته‌وه و نه هه‌رگیز ئاڵووگۆڕی مۆرەکانی دەوڵەتێکی داگیرکەر لە نێو خۆیاندا، بۆ نەتەوەیەکی بێده‌وڵه‌تی خاک و ماف داگیرکراو، هیچ گۆڕانێک لە ژیانی ئەو نەتەوەیە پێكدێنێ.\nئەوەندەی بۆ هەڵبژاردنی ئەنجومەنەکانی شار و دێ دەگەڕێتەوە، بڕیاردەرانی دەوڵەتی داگیرکەر لە کوردستان، نە رێگا بە کەسانی نیشتمانپەروەر دەدەن ببنە ئەنجومەنی شار و دێ؛ نە ئەو ئەنجومەنانەش هیچ بڕیار و قەرارێکیان بۆ خزمەت بە خەڵک و چارەسەرکردنی کێشەکانیان لەدەستدایە؛ نه له هیچ شار و گوندێكی نیشتمانی داگیركراومان، ئه‌زموونێكی سه‌ركه‌وتوویان پێشكه‌ش كردووه.بڕیاردەرانی راستەقینەی کاروباری خەڵکی کوردستان بەرپرسانی وەزارەتی ئیتلاعات و فەرماندەکانی سوپای پاسدارانی دەوڵەتی داگیرکەری ئێرانن.\nبۆیە، به‌شداریی نه‌كردنی كوردستانیان له‌و شانۆگەرییانە،یانیی پیشاندان و پێداگریی له سه‌ر ناسنامه‌ی نه‌ته‌وه‌یی جیاواز له ناسنامه‌ی ده‌وڵه‌تی داگیركه‌ر؛یانیی نا گوتن بە به‌رده‌وامیی حاکمییەتی دەوڵەتی داگیرکەر لە سه‌ر نه‌ته‌وه و نیشتمانه‌كه‌مان و هه‌بوونی ئیراده‌ی ئازادیی و سه‌ربه‌خۆیی .\nته‌حریمكردنی ئه‌و گاڵته‌جاڕییانه یانیی مل نه‌دان به بوونه ئامراز و ماده‌ی رێكلام بۆ تاران.\nبایكۆت كردنی شانۆگه‌ریی ده‌وڵه‌تی داگیركه‌ر، یانی ره‌تكردنه‌وه‌ی سۆخره‌كێشی و كۆیه‌لایه‌تیی و پووچه‌ڵكردنه‌وه‌ی نیاز و مەبەستەکانی تاران.\nبۆ رۆڵەکانی نەتەوەی کورد، ده‌نگدانێك مایه‌ی شانازیی و هیوایه كه ئاكامه‌كانی رێگای ئازادیی و سه‌ره‌وه‌ریی و سه‌ربه‌خۆیی ته‌خت بكا.\nسه‌ركه‌وێ خه‌بات له پێناو ئازادیی، سه‌روه‌ریی و ده‌وڵه‌ت وسه‌ربه‌خۆیی كوردستاندا\n22ی جۆزه‌ردانی 2721ك\n12 ی ژووئه‌نی 2021ز


ئەبوبەکر جاف : لە بارەی دەسەڵات و بەرگرییەوە ، چۆن بزوتنەوەی گۆڕان تێپەڕێنین ؟ – WTARIKURD\nلە پێناو بەرگریی گەریلاییدا\nگۆڕان كاری بووبوو بە دێوكردنی دەسەڵاتی سیاسی و بە پیشەسازی بەرهەمهێنان و بەرهەمهێنانەوەی وێنەگەلێك لەسەر دەسەڵات ، كە جگە لە خولقاندنی دۆزەخی دەسەڵات كارێكی دیكەی نییە . دەسەڵات لە هەر كوێیەك بێت دزو شەوكوتیی و جەردەیی و تاڵانیی و ڕاوتوت و ئینسانكوشتن و تەواوی كارەساتەكان لەوێیە . بۆ ئۆپۆزسیۆنی ئێمە ، دەسەڵات هۆكارو تاوانبارێ یەكەم و كۆتایی نەهامەتیی و بەدبەختییەكانی ئێمەیە . دەسەڵات ئەو دەجالەیە بە كوشتن و لە ڕیشەدەرهێنانی تەواوی نەهامەتیی و كێشەكانی دونیای ئێمە لە نێوان شەو و ڕۆژێكدا چارەسەر دەبێت .\nهەژاریی و كڵۆڵیی ئەدەبیاتی گۆڕان لەو شوێنەدا جێگەی بەزەیی و بەدبەختیی بوو كە دیدگاو گۆشەنیگایەكی قوڵی فكری لە پشت تێگەیشتنیانەوە نەبوو بۆ دەسەڵات . تەفسیریی گۆڕان بۆ دەسەڵات سەر بە میراتی ماركسیزمی شۆڕشگێڕیی بوو . بزوتنەوەی گۆڕان و تەفسیرو شیكردنەوەو ڕەخنەی نە لە ناو فەلسەفەی كلاسێكدابوو ، نە لە ناو تەفسیرێكی ڕەخنەیی سەر بە میراتی پۆست مۆدێرنیتێ . گۆڕان بزوتنەوەیەكی سروشت شۆڕشگێڕی ماركسیستیانەی سەر بە قوتابخانەی شۆڕشگێڕیی و ئەقڵیی سیاسیی و شۆڕشگێڕیی سەر بە شاخ بوو . هەمیشە گۆڕانكاری لەسەڕەوەو لەوێشەوە شۆڕكردنەوەو دابەزاندنی بۆ خوارەوە . تێگەیشتن و تەفسیركردنی دەسەڵات وەك سەری مارەكە تەنیا سەر بە میراتێكی تەفسیركردن و تیۆریزەكردنی شۆڕشگێڕییانەو شەڕیی بەرەیی و یەكلاكەرەوەیە . بەڵام دیارە ڕێكخستن و ئاراستەکردنی كەس و هێزی توڕەو ناڕازیی لە ناو دیسكورس و جەنگی بەرەیی و سەراپاگیردا جگە لە شكست دەرئەنجامێكی دیكەی نییە\nگۆڕان لە ناو ماكینەو پیشەسازیی بە دێوكردن و دێواندنی دەسەڵاتدا چی بەرهەمهێنا ؟ وێنەیەكی ناشیرین و بە دێوكراو و بە دۆزەخییكراوی دەسەڵات كە توشی دەرئەنجامێكی كردین هەر كەس و گوتارو هێزێك بچێتە دەسەڵات و دەسەڵاتی سیاسی بگرێتە دەست بە ناچاریی و بە حەتمیی و بە جەبر دزو گەندەڵ و ڕاوڕووتكەرو شەوكوتە . هەر لێرەوە بەشداریی خۆیان لە بەڕێوەبردنی حكومەت و وڵات و دامودەزگاكانی خزینرایەوە ناو هەمان وێنەو هەمان دەرئەنجام كە خولقێنەری یەكەم و كۆتایی هەر خۆیان بوون . واتە ئەتمۆسفێرو كەش و فەزایەكی سروتیی و مۆراڵیی وایان بەرهەمهێنا ، كە خۆشیان مەحكوم دەكات بە هەمان لۆژیكی بەرهەمهێنانەوەی دونیای یەكێتی و پارتی\nبەڵام دەبێت لەوە دڵنیا بین گۆڕان زیاترو باشتری پێ نەدەكرا . چون ئەكتەرو بكەرەكانی گۆڕان هەمان ئەكتەرو بكەری ناو مێژووی چەندین دەیەی یەكێتی و پارتین . واتە ئەكتێكی سیاسی نەخولقێنرا كە سەر بە هەمان ڕیشەو ژینیالۆژیای یەكێتی و پارتی نەبێت . كاڵفامیی و هەژاری تێڕوانینی خەڵكانێكی زۆر بوو لەوەی چاوەڕوانی ” شتێكی جیاواز ” لە كۆمەڵە ئەكتەرێك بكرێت كە بە سەرمایەو بە زمان و بە شەرعییەتی بەردەوامیی و مانەوەو كوڕی شەرعی هەمان میراتی یەكێتیی و پارتیی بوون . زاڵبوونی تەقس و فەزایەكی هاشوهوش و هەراو هوریا نەیدەهێشت فكر و فەلسەفەی سیاسی قسە بكات . قسەیەكی جیاوازی فكریی و فەلسەفیش مەحكوم بوو بە لایەنگیریی و دۆستایەتی دەسەڵاتی سیاسیی یەكێتیی و پارتی . بەشداریكردنی گۆڕان لە دانوستان و گفتۆگۆكاندا بە ئەكتەری كۆنی شۆڕشگێڕیی وەك ( عومەری سەیید عەلیی و جەلال جەوهەر و … هتد ) لە ڕویی سۆسیۆلۆژیاوە زۆر شتمان پێ دەڵێت . شتگەلێك كە دەبوو فكر وردی بكردایەتەوە .\nمێژووی هیچ گردبوونەوەو كۆبوونەوەیەكی بەشەری پێمان ناڵێت دەسەلات بوونی نەبووە . لای ئەنترۆپۆلۆژیاو ئەنترۆپۆلۆگەكان ئەوە گومان هەڵناگرێت كە نە دەسەڵات و فۆرمەكانی دەسەڵات دەسەبەرداریی كۆمیونێتیی و گردبوونەوویەكی مرۆتی بووە ، وە نە هیچ گردبوونەوەو پێكەوە ژیانی مرۆیی و مرۆڤەكان بێ جۆرێك لە جۆرەكانی دەسەڵات بوو . چ دەسەڵاتێكی نوسراو بە یاسایاییكراویی ناو مۆدێرنیتێ یاخود فۆرمەكانی دەسەڵاتی نەنوسراو و زارەكی دونیای پێش مۆدێرن وپێش مێژوو . ئەگەر چی سەرچاوەو سەرمایەو شەرعییەت و میكانیزمی كاركردنی دەسەڵات بە پێی هەلومەرج و كۆنتێكست سڕوشتی تایەبتییان هەبووە .\nدەسەڵات بە ئیماناسیی و بە ئۆنتۆلۆژیی هەیەو ئامادەیی ڕەهای هەیە . بەڵام كڵۆڵیی و تەنگەنەفەسیی و هەژاریی فكریی و فەلسەفیی گۆڕان لە ناو گەمەو جەبریی ئەقڵیی شۆڕشگێڕیی كوردیدا پەی بە دەسەڵات نەدەبرد ، كە دەكرێت بەرگریی و بەرهەڵستییەكان بە ئیماناسیی و ئۆنتۆلۆژییانە بدۆزێتەوەو خواردنییان پێ بدات . دەسەڵات لە فەلسەفەی كلاسیكیشدا لە ئەفلاتوونەوە تا پەیدابوونی كۆمەڵگەی دیسپلینیی و كۆمەڵگەی كۆنترۆڵیش لە فۆرمە شوانكارەیی و تیۆلۆژییەكەشیدا ، لە سەدەی نۆزدەو بیست و ئێستاشدا هەرگیز وێنەیەكی ئیبلیسیی و شەیتانی لە خۆ نەگرتبوو . دەسەڵات بە ئیماناسیی و لە ناو سەیرورەیەكی ڕەهادا بوونی هەیەو بوونی بەردەوام دەبێت ، ئەوەی دەگۆڕێت فۆرمی دەركەوتن و مانێڤستبوونی دەسەڵاتە لە كۆنتێكستێكی جیاوازدا . دەسەڵاتی دونیای ئێستا لە ناو تەكنیك و تەكنۆلۆژییادا فۆرمیی دەركەوتنی جیاوازە ، دەسەڵاتی ناو مۆدێرنیتێ و سەدەی دەركەوتنی دەوڵەتی نەتەوەیی و دەوڵەتیی هاوڵاتیی فۆرمی دەركەوتن و كاركردنییان جیاوازە .\nپێش دەركەوتنی گۆڕان لێرەو لەوێ دەسەڵات و بەرگریی و بەرهەڵستكاریی فۆرم و مانێڤستبوونی دیكەی هەبوو . دونیای پێش جیابوونەوەی گۆڕان ، دەسەڵات لە ناو پرۆسێسیوسەكانی پەرشبوون و دابەشبوون و كەرتبوون و تەنانەت بەركەوتن و بەرگری باشتریشدا بوو . بەرگرییەكان لە شوێن و جوگرافیایی جیاوازدا زیاتر ” گەریلایی” بوو . ئەكتەرو بكەری جیاوازو ئەكتی سیاسی جیاواز لە دەركەوتن و بڵاوەكردندا بوون . بەرگرییەكان لە بری ئەوەی بەرەیی و بەركەوتنی توندو ڕەق و زبرو تیژ بم ، ئیماناسیترو گەمەكەری باشتر بوون . بەشێوەیەك بەرگریی و بەرهەڵستكارییەكان خەریكی بەرگریبوون ، فۆرمی دەركەوتنی بەرگریی و بەرهەڵستكاریی لە ناو پارتەكانی دەسەڵاتی سیاسی ئێمەشدا فۆرمیولە دەبوو . لە ناو یەكێتی و پارتێدا پەراوێزبوو كەنارنشینەكان خەریكی جەنگیی گەریلایی و لێدان و خۆشاردنەوە بوون بە شێوەیەك خۆیان جیا دەكردەوەو ئەكت و ئەكسیۆنی جیاوازیان دەنواند . دەركەوتنی گۆڕان ئەم پەراوێز و پەراوێز نشینانەی خستەوە باوەشی دەسەڵاتە هەژموونكەرو مەركەزییەكان . شەڕەكە بەشێوەیەك لێكەوتەو دەرئەنجامی لێكەوتەوە ، پەراوێزبووەكانی ناو پارتەكانی دەسەڵات لە ناو پرۆسێسیوسەكانی جەنگی مان و نەمانی هێزە سیاسییەكەدا جەنگ و شەڕە بچوك و گەریلاییەكانی خۆیان كردە قوربانیی و دوایان خست .\nئێمە دەزانین و بینیمان و ئەزموونی ئەوەمان كرد كە ئەكتی سیاسییانەی ئۆپۆزسیۆن و هێزەكانی دەرەوەی دەسەڵاتی سیاسیی ئێمە سەر بە هەمان میرات و سروشت و ئەكتەرو جەبری هێزە كلاسیكیی و شۆرشگێڕییركانی دونیای خۆمانە . ئێستا سەروبەندی دەركەوتنی نیگەرانیی و دڕدۆنگیی و یەئسێكە كە گۆڕان گوناهباریی یەكەم و سەرەكییە لەوەی ” ئومێدو هیوایەكی ساختەی ” بەخشی بە چەند نەوویەكی نائومێد كە چاوەڕوانی ئەكت و ئەكسیۆنی سیاسیی گەورەی لێدەكرا . نا ئومێدیی و سەرگەردانیی و بێ شوانیی و بێ خاوەنیی ئەم جارەی لەشكرێكی گەورەی پەراوێز بوو دەچێتەوە ناو هیزێكی ئیرتیكاسیی و خۆخۆڕو ڕووكردنە خۆ كە دۆخێكی سۆسێۆ – سایكۆلۆژیی نامۆبوونی خولقاندووە كە دەبێت ببنەوە بە قوربانی دانیشتن و ئیمان نەهێنان بە هیچ ئەكتێكی دیكە و هیچ هئزێكی دیكە كە كەر بەڵێنێك بۆ گۆڕان و گۆڕانكاریی بدات و بییەوێت بەڵێنی دونیایەكی باشترمان بداتێ . نا ئومێدی ئەمجارە لە بری بەرگریی و بەرهەڵستیی هەڵهاتن و دانیشتن و نوستن و خۆ گێلكردن و بێباكیی هەڵبهارد . واتە دۆخێكی ئیرتیكاسیی و پاسێڤ كە چانسی خەون بینینیش نەما .\nگۆڕان و دورئەنجامەكانی كردەو ئەكتی سیاسییانەی گۆڕان بە مانای زاڵبوونی هێزی ئیرتیكاسیی و پاسیڤ دێت . بەڵام وەك فوكۆ دەڵێت : دەسەڵات لەسەرەوە نییەو لە خوارەوەیە ، لە كوێش دەسەڵات هەبوو لەوێ بە ئیماناسیی بەرگریی هەیە . بەمشێوەیە بەرگریی و بەرەنگاربوونەوەو بەرهەڵستكاریی لە ئاستێكی ئۆنتۆلۆژیی و ئیماناسدا نە دەمرێت و نە ئاوا دەبێت . ئەوەی مردو ئاوا بوو فۆرمێكی ئەزموونكردنی ئومێدێك بوو بە نائومێدی كە خراپتر گەڕاندێنییەوە پنتێك كە دەبێت شێوازو فۆرمی دیكەی بەرگری سەر ڕێگە بخەین . شەڕو جەنگیی گەریلایی و لێدان و جێهێشتن و بڵاوبوونەوەو پەرتبوون و شوێنگۆڕكێ و نا مەلموسیی و ناكۆنكرێتی هێزی بەرگریی … واتەبە شێوەیەك كە بەرگری تەنیاو تەنیا لە پێناو بەرگرییدا بێت نەك بەدەستهێنان و گرتنەدەستی دەسەڵات و خولیاو كەڵكەڵەی دەسەڵات . دەبێت بەرگرییەكانمان لە هەناو لە ناوخۆدا بێت . كارەساتە گەورەكەی گۆڕان ئەوەبوو كە بەرگریی و بەرهەڵستكاریی هێنایە دەرەوە . هەرهاتنەو دەرەوەو لە دەرەوەبوونێكیش دەركەوتن و كۆنكرێت بوون و شوناسوەرگرتن و نواندن و نوێنەرایەتیكردنێكە ، كە هەر زۆڕ بە زوویی دەدۆڕێین و ڕام دەكرێین .\nعه‌تا قه‌ره‌داخی : بۆ مه‌ریوانی وریا قانع ، هه‌مووی خه‌تای حیزبه به ناو عه‌لمانیه‌كانی كوردستانه ، به‌رگریكردنه‌كه‌ی تۆش خێڵه‌كیانه‌یه .


چیرۆکی ئەو كچەی دوای 3 رۆژ لە بێسەروشوێنبوونی، تەرمەكەی درایەوە كەسوكاری\nوێنە: مەراسیمێک بۆ بەرهەمەکانی شێخ سەلامی شاعیر ڕێکخرا\nهەواڵ / ڕاپۆرت :: 08/06/2019 :: 10792 جار بینراوە\nله رووداوێكی هاتوچۆدا پێنج كه‌س بوونه قوربانی\nلەڕۆژی چوارشەممە ٥ی حوزەیرانی ٢٠١٩ەوە، کچێکی تەمەن ١٠ ساڵ لەگەڵ برا و ئامۆزاکانی خۆی لە سەنتەری پارێزگای دھۆک بێسەروشوێن بوو، لەجیاتی شادبوونەوە بە خانەوادەكەی، ئەمڕۆ تەرمەکەی لە نزیک یاریگای دھۆک دۆزرایەوە.\nلە سەرەتای بێسەروشوێنبوونی، دلین وەلید لەگەڵ برا و ئامۆزاکانی خۆی بووە، بەڕێگاوە بوون بۆ ماڵەوە، براکەی دەڵێت: "ئەوەندە دەزنم کەسێک دەستی خستە سەر شانی دلین و دواتر نەمانزانی چی بەرسەرھات و بێسەروشوێن بوو".\nوەلید ئەحمەد دۆسکی، باوکی کچە بێسەروشوێنبووەکە بە دواڕۆژی راگەیاند "لەڕۆژی چوارشەممەوە لە لە گەڕەکی زۆزان نزیک خوێندگای میدیا و مەھاباد کە نزیکە لە گەڕەکی کوچەرایە، کچە ١٠ ساڵانەکەم (دلین) بێسەروشوێن بوو".\nوتیشی: "کچەکەم لەگەڵ خوشک و براکانی خۆی چووبوونە ماڵی خۆشکەکەم لە گەڕەکی کۆچەرا، دوای خواردنی نانی نیوەڕۆ، کاتژمێر پێنج بۆ پێنج و نیوی ئێوارە لە ماڵی خوشکەکەم، بینراون ھاتوونەتە نزیک خوێندنگای میدیا و مەھاباد".\nبەوتەی باوكی وەلید، "دوای گەیشتنیان بە نزیک خوێندنگەی میدیا لەسەر شەقامی گشی، برا و برازاکانی لەگەڵ كچەكەیدا بوون، لەو شوێنە دوو ھاوڕێی منی لێ بووە، کوڕەکەم وتی "بینیومە یەکێک لە ھاوڕێکانم دەستی لەسەر ملی خوشکەکەی داناوە لەوکاتەی کە لەوێ وەستاون".\nبەوتەی کوڕی وەلید كە هاوكات خوشكی دلین-یشە، وتوێتی "باڵندەیەکیان گرتووە، لەناو دەستیاندا بووە، سەیری ئەملاو ئەولای کردووە خوشکەکەی و ئەو پیاوە لەوێ نەماون، دواتر بەدوایدا گەڕاون بێسەروشوێن بووەو نەیانبینیوەتەوە".\nئەو پیاوە کێ بوو کە دەستی خستبووە سەر ملی دلین؟\nوەلید باوكی دلین وتی: "ئەو پیاوەی دەستی خستۆتە سەر شانی كچەكەم لەگەڵ کەسێکی تر، دوو ھاوڕێی کۆنی منن، ھیچم لەگەڵیاندا نییە تەنیا مەرحەباییمان هەیە، داوی بێسەروشوێنبوونی کچەکەشم لەلایەن پۆلیسەوە دەستگیرکراون".\nدوای سێ رۆژ لە بێسەروشوێنبوونی دلین، ئەمڕۆ تەرمەکەی دۆزرایەوە، لەوبارەیەوە باوکی وتی: "ئەمڕۆ تەرمی دلین لە نزیک یاریگای دھۆک دۆزراوەتەوە، بەپێی زانیارییەکانمان ئەو کەسەی دلینی رفاندووە، لەماوەیەکی نزیکدا دەستگیر دەکرێت".\nوەلید دەشڵێت: "زانیارییان بەدەستگەیشتووە، ئەو کەسەی دلینی رفاندبوو لەڕووی دەروونییەوە کەسێکی تەواو نەبووە دوای رفاندنی کوشتووێتی و ئەمڕۆ تەرمەکەی نزیک یاریگای دھۆک دوزراوەتەوە".\nرۆژی چوارشەممە کاتژمێر ٥:٣٠ خولەكی ئێوارە دلین وەلید تەمەن ١٠ ساڵ لە سەنتەری پارێزگای دھۆک بێسەروشوێن بووە، ئەمڕۆ تەرمەکەی لە نزیک پاریگای دھۆک دوزرایەوە".\nلەسەر ئەو رووداوە، موقەدەم ھێمن سلێمان، بەڕێوەبەری راگەیاندنی پولیسی دھۆک بۆ دواڕۆژ رایگەیاند "ئەمڕۆ لە ناو زەوییەکانی نزیک یاریگای دھۆک تەرمی منداڵێکی کچ دۆزراوەتەوە".\nئاماژەی بەوەشکردووە: "پێشبینی دەکرێت تەرمەكە هی ئەو کچە بێ كە ناوی "دلین وەلید"ە كە سێ روژ پێش ئێستا لە ماڵ چۆتە دەر و بێسەروشوێن ببوو".\nساڵانە ملیۆنان دۆلار بۆ کڕینی بنەتۆوی گەنم دەچێتە دەرەوەى هه‌رێم\nبۆچی شۆڕشی سۆشیالیستی پێویستە؟


ئەندامێكی لیژنەی نەوت و وزە و سامانە سروشتیەكانی ئەنجومەنی نوێنەرانی عیراق رایدەگەیەنێت، بەفەرمی لەبارەی سەردانی لیژنەكەی پەرلەمانی عیراق بۆ بەدواداچوونی پرسی نەوتی هەرێم و داهاتەكەی ئاگادار نەكراوین و ئەوەشی وت: "سەرۆكی ئەنجومەنی نوێنەران داوای لە نێچیرڤان بارزانی كردووە تاوەكو 250 هەزار بەرمیل نەوتەكەی هەرێم رادەستی حكومەتی بەغدا بكرێت".\nغالب محەمەد ئەندامی لیژنەی نەوت و وزەو سامانە سروشتیەكانی ئەنجومەنی نوێنەرانی عیراق بە رادیۆ نەوای راگەیاند، "ئەوەی لەلای ئێمە رونە نێچیرڤان بارزانی لە سەردانەكەیدا بۆ بەغدا، لەلایەن سەرۆكی ئەنجومەنی نوێنەران داوایلێكراوە 250هەزار بەرمیل نەوتەكەی هەرێم رادەستی بەغدا بكرێت تاوەكو كێشەكان چارەسەر بكرێت، بەڵام سەرۆكی هەرێم رایگەیاندووە، كۆمەڵێك كێشە هەیە دەبێت لەسەری رێكبكەوین، ئەوەش پێم وابێت لەسەر داهاتی نەوت و قەزری كۆمپانیاكانی نەوتە".\nوتیشی: "لەلایەن محەمەد حەلبوسی سەرۆكی ئەنجومەنی نوێنەرانەوە بە نێچیرڤان بارزانی راگەیاندراوە بۆ پێكهێنانی لیژنەیەك تایبەت بە بەدواداچوون پرسی نەوتی هەرێم و داهاتەكەی و پارەی كۆمپانیاكانی نەوت تاوەكو بتوانرێت راپۆرتێك لەوبارەیەوە ئامادەبكرێت".\nسەبارەت بە سەردانی لیژنەكەی پەرلەمانی عیراق بۆ هەرێمی كوردستان و كۆبوونەوەیان لەگەڵ كێ دەبێت، غالب محەمەد ئەندامی لیژنەی نەوت و وزەو سامانە سروشتیەكانی ئەنجومەنی نوێنەرانی عیراق لە فراكسیۆنی گۆڕان بۆ رادیۆ نەوا وتیشی: "ئەوەی زانیاریمان هەبێت لەگەڵ لیژنەی پەرلەمانی كوردستان دانیشتن دەكرێت ئەگەر بەڕونی قسەبكەم لەو دانیشتە هیچی وامان دەست ناكەوێت، چونكە لیژنەكەی پەرلەمانی كوردستان نوێیەو بەدواداچوونیان نەبووە بەهۆی پێكنەهێنانی حكومەتی هەرێم، هەروەها پرسی نەوت و پارەو قەرزەكانی هەرێم لەدەرەوەی پەرلەمانی كوردستانەو زانیاری بەوان نادرێت، بەڵام رەنگە وابزانن پەرلەمانی كوردستان هاوشێوەی ئەنجومەنی نوێنەران ئاگاداری قەرزو داهاتی نەوت و رەوانەكردنییەتی، بەڵام "بەرپرسەكانی پارتی و یەكێتی، سەرۆكی حكومەت و جێگرەكەی، وەزیری دارایی، وەزیری پلاندانان و وەزیری نەوت" واتە ئەنجومەنی نەوت و غاز ئاگادارن لەپرسی نەوت و داهاتەكەی".\nراشیگەیاند، "من پێم راگەیاندن ئەگەر لەگەڵ ئەنجومەنی نەوت و غازی هەرێم دانەنیشین هیچ زانیارییەكمان دەست ناكەوێت، رەنگە ئێمە زیاتر ئاگادار بین لە لیژنەی پەرلەمانی كوردستان یاخود لیژنەیەكی دیكە، بەڵام بەفەرمی ئاگادار نەكراوین و چاوەڕاندەكەین بزانین كەی بەفەرمی لەبارەی سەردانەكەمان بۆ هەرێمی كوردستان بەمەبەستی بەدواداچوونی پرسی نەوت و داهاتەكەی ئاگادار دەكرێین".\nمەسعود بارزانی: دەبێت لە هەر رێككەوتنێكدا چارەنوسی كورد لە سوریا لەبەرچاوبگیرێت


فەقبەلی - ویکیپیدیا، ئینسایکڵۆپیدیای ئازاد\nFaqibeyglu - فقی‌بیگلو - Feqîbeglû\nپۆتانەکان: 37°39′32.5″N 45°01′26.5″E / 37.659028°N 45.024028°E / 37.659028; 45.024028پۆتانەکان: 37°39′32.5″N 45°01′26.5″E / 37.659028°N 45.024028°E / 37.659028; 45.024028\nفەقبەلی گوندێکە، کەوتووەتە گوندەواری نازیا نشیو، ناوچەی ناوەندی شارستانی ورمێ، شارستانی ورمێ، پارێزگای ورمێ، ڕۆژھەڵاتی کوردستان، ئێران.\nفەقبەلی ھاوسنوورە لەگەڵ ئەم گوندانە:\nلە باکوورەوە لەگەڵ گوندی تازەکەندە قشڵاق.\nلە ڕۆژھەڵاتەوە لەگەڵ گوندی عەسکەراباد تەپە.\nلە ڕۆژاواوە لەگەڵ گوندی تازەکەند قاترچی.\nبە پێی سەرژمێریی گشتیی جەماوەر و خانووی ئێران لە ساڵی ٢٠٠٦دا، ژمارەی دانیشتووانی ئەم گوندە (٢٧٥) کەس و (٥٥) خێزان بووە.\nوەرگیراو لە «https://ckb.wikipedia.org/w/index.php?title=فەقبەلی&oldid=901542»\nئەم پەڕەیە دواجار لە ٢١:٠٣ی ٤ی شوباتی ٢٠٢٢ نوێ کراوەتەوە.


:: AM:10:06:27/11/2021 \nبه‌شێوه‌یه‌كی گشتی له‌كاتی كڕینی هه‌ر ئۆتۆمبێلێك، پێویسته پشكنینی میكانیكی و كاره‌بایی بۆ ئه‌نجام بده‌یت بۆ ئه‌وه‌ی بزانی كێشه و گرفتی چییه، به‌تایبه‌ت ئۆتۆمبێلی ئه‌مه‌ریكی، چونكه زۆربه‌یان كه له دوبه‌یه‌وه دێن، كێشه و گرفتیان زۆره و ده‌بێ چاره‌سه‌ر بكرێن.\nله‌مباره‌یه‌وه بڕیار فه‌یزوڵا شاره‌زایای بواری میكانیكی ئۆتۆمبێل و رۆنگۆڕ، بۆ ''وشه'' ئاشكرای كرد، یه‌كێك له كێشه سه‌ره‌كییه‌كانی ئه‌و ئۆتۆمبێله ئه‌مه‌ریكییانه‌ی ره‌وانه‌ی هه‌رێمی كوردستان ده‌كرێن، ''كه‌می رۆنی بزوێنه‌ر و كه‌می هایدرۆلیكه''، كه‌م ئۆتۆمبێل هه‌ن كه له دوبه‌ی یان هه‌ر شوێنێكی تر هێنرابنه كوردستان و ئه‌و گرفته‌یان نه‌بێ.\nلەکاتی کڕینی ئۆتۆمبێلدا ئەم پشکنینانە پشتگوێ مەخە\nبۆیه بڕیار فه‌یزوڵا هۆشیاریی ده‌دات له‌كاتی كڕینی هه‌ر به‌رهه‌مێكی ئه‌مه‌ریكی، جگه له پشكنینه سه‌ره‌كییه‌كان، پێویسته سه‌یری ''رۆنی بزوێنه‌ر و هایدرۆلیكی گێڕ'' بكه‌یت، بۆ ئه‌وه‌ی به سه‌لامه‌تی ئۆتۆمبێله‌كه لێ بخوڕیت و دووچاری كێشه نه‌بیته‌وه، چونكه وه‌ك گوتم كه‌می رۆن و كه‌می هایدرۆلیك، هه‌م كێشه بۆ بزوێنه‌ر و هه‌میش كێشه بۆ گێڕ دروست ده‌كات.\nزۆربه‌ی ئه‌و ئۆتۆمبێله ئه‌مه‌ریكییانه‌ی له كه‌نداوه‌وه ره‌وانه‌ی هه‌رێمی كوردستان ده‌كرێن، كێشه‌ی كه‌می رۆنی بزوێنه‌ر یان كه‌می هایدرۆلیكی گێڕیان هه‌یه، بۆیه رۆنگۆڕێكی شاره‌زا هۆشیاریی ده‌دات كه له‌كاتی كڕینی هه‌ر ئۆتۆمبێلێكی ئه‌مه‌ریكی، له‌پاڵ پشكنینه سه‌ره‌كییه‌كانی، پێویسته پشكنینی رۆنی بزوێنه‌ر و هایدرۆلیكی گێڕیش بكه‌یت.


دوو گه‌وره مه‌رجعى ئیسلامى له‌ئێران” كۆڕۆنا ڤایرۆسێكى عیلمانیه، به‌كارهێنانى ده‌مامكێش ته‌نها بۆ ژنانه.” – chawyxelk.org\nدوو گه‌وره مه‌رجعى ئیسلامى له‌ئێران” كۆڕۆنا ڤایرۆسێكى عیلمانیه، به‌كارهێنانى ده‌مامكێش ته‌نها بۆ ژنانه.”\nهه‌ریه‌ك له” عه‌باس ته‌بریزیان، عه‌باس موسه‌وى”.. دوو مه‌رجعى ئاینى دیارى شیعه‌كان له‌ئێران، چه‌ند رۆژێك له‌مه‌وبه‌ر فه‌توایه‌كى تایبه‌تیان له‌باره‌ى ڤاپرۆسى كۆڕۆناوه راگه‌یاند وئاماژه‌یان به‌وه‌كرد، كۆڕۆنا ڤایرۆسێكى عیلمانییه، وبه‌كارهێنانى ده‌مامكى خۆپارێزیش ته‌نها بۆ ژنانه.\nله‌و ڕووه‌شه‌وه عه‌باس ته‌بریزیان ناسراو به” باوكى پزیشكى ئیسلامى”، له‌پۆستێكدا له‌كه‌ناڵى فه‌رمى خۆى له‌تۆڕى ئینیستیگرام، وتى”به‌كارهێنانى ده‌مامكى خۆپارێزى له‌ڤایرۆسى كۆڕۆنا ته‌نها بۆ ژنانه وپیاوان پێویستیان به‌به‌كارهێنانى ئه‌و جۆره ده‌مامكه‌ى خۆپارێزى نییه”، جه‌ختى له‌وه‌شكرد” به‌هۆى چوونه ده‌ره‌وه‌ى زیاترى پیاوان وهه‌وڵدانیان بۆ ده‌سته‌به‌ركردنى بژێوى رۆژانه‌ى خێزانه‌كان.. به‌كارهێنانى ماسكى خۆپارێزى له‌كۆڕۆنا ده‌بێته كۆبوونه‌وه‌ى رێژه‌یه‌كى زۆر له‌گازى دوا ئۆكسیدى كاربۆن له‌دیوى ناوه‌وه‌ى ده‌مامكه، ئه‌وه‌ش ئه‌گه‌رى توشبوونیان به‌نه‌خۆشییه جۆراوجۆره‌كان زیاتر ده‌كات”.\nپۆسته‌كه‌ى عه‌باس ته‌بریزیان، هاوتایه له‌گه‌ڵ فه‌توایه‌كى ترى هاوشێوه‌دا كه‌چه‌ند رۆژێك له‌مه‌وبه‌ر عه‌باس موسه‌وى وتاربێژوكه‌سایه‌تى ئاینى له‌شارى قوم ڕایگه‌یاندبوو، وتێدا ئاماژه‌ى به‌وه كردبوو، كۆڕۆنا ڤایرۆسێكى عیلمانییه، مه‌به‌ست له‌سه‌رهه‌ڵدان وبڵاوه پێكردنیشى به‌ئامانج كردن وله‌ناوبردنى ئاینى ئیسلام، دوورخستنه‌وه‌ى كه‌سه‌كانه له‌خودا په‌رستى… وخودى ئه‌و لێداونه‌ى ناوبراویش، لاى زۆرێك له‌ئێرانییه‌كان خوێندنه‌وه‌یه‌كى ته‌نزئامێزانه‌ى بۆ كراو، كاردانه‌وه‌ى گاڵته‌ئامێزى زۆریشى به‌دواى خۆیدا هێنابوو.\nچاوی خەڵک /ئه‌ڤین ئه‌حمه‌د


هەواڵەکانی ئەنجومەنی پارێزگای سلێمانی 2020-10-25 386 جار بینراوە کۆمێنت\nپاش ئەوەی ماوەی دوو هەفتەیە، کەیسی تەزویرکردن لە دەروازەی سنوریەکانی باشماخ و پەروێزخان جوڵێنراو هاوکات ناوی (محەمەد شێخ وەهاب) ئەندامئ (ئەنجومەنی پاریزگای سلێمانی)ش بە تێوەگلان لەو کەیسە بلاوکرایەوە...دواتریش (بەڕێوبەرایەتی پۆلیسی گەرمیان) لە (8/10/2020) دا نوسراوی ژمارە (4021)ی ئاڕاستەی ئەنجومەنی پارێزگای سلێمانی کرد بە مەبەستی دەستگیرکردنی ناوبراو...ئەنجومەنی پارێزگاش لە (14/10/2020)دا رەزامەندی خۆی نیشاندا لە سەر دەستگیرکردنی (محەمەد شێخ وەهاب) و ئامادەبوونی لەبەردەم دادگای قۆرەتوو...\nئەمڕۆش (25/10/2020) (محەمەد شێخ وەهاب) چووەتە بەردەم دادگا...\nناوبراو لە هەژماری تایبەتی خۆی لە تۆڕی کۆمەڵایەتی فەیسبووک رایگەیاندبوو کە دەچێتە بەردەم دادگاو هەروەها نووسیویشیەتی "من خاوەنی ١٠ ملیۆن دۆلار نیم ھەرکەسیش گومان دەکات ١٠ ھەزار دۆلارم باتێ گەردنی ئازاد بێت نۆ ملیۆن و نۆسەد و نەوەت ھەزار دۆلار بۆ خۆی" .!\nشایانی باسە لە چەند رۆژی رابردوودا دادگای لێكۆڵینەوەی خانەقین – قۆرەتوو بە تۆمەتی ساختەكردنی پسووڵە لە مەرزی نێودەوڵەتی پەروێزخان داوای دەستگیركردنی محەمەد شێخ وەهاب ئەندامی ئەنجومەنی پارێزگای سلێمانی كرد.دواتریش محەمەد شێخ وەهاب ئەو تۆمەتانەی رەتكردەوە و رایگەیاند، ئامادەیە لەسەر ئەو دۆسیەیە بچێتە بەردەم دادگا.\nناوەڕۆکی راپۆرتی (پارێزگای سلێمانی و نوێنەرانی) بخ...\nسلێمانی: چەند گرفتێکی یەکێک لە یەکەکانی نیشتەجێبوو...\n1. ناوەڕۆکی راپۆرتی (پارێزگای سلێمانی و نوێ...\n2. سلێمانی: چەند گرفتێکی یەکێک لە یەکەکانی ...


دەستگیرکردنى چەند تاوانبارێک بە هەوڵدان بۆ ساختەکارى هەڵبژاردن راگەیەنرا\n1488 جار خوێندراوەتەوە\nئەنحومەنی باڵای دادوەری عێراق ڕایگەیاند، لیژنەیەکی لێکۆڵینەوە بۆ چاودێریکردنی پرسی ساختەکردنی هەڵبژاردنەکانی پێشوەختەی پەرلەمانی عێراق پێکهێنراوە و هاوکات چەند کەسێکیش کە تۆمەتبارن بە هەوڵدان بۆ ساختەکردنی هەڵبژاردنەکان، دەستگیرکراون.\nناوەندی ڕاگەیاندنی ئەنجومەنی دادوەری عێراق بڵاویکردەوە، ئەنجومەنی دادوەری باڵاى عێراق تیمێک لەژمارەیەک دادوەری بەهەماهەنگی و هاوکاری هێزە ئەمنییەکانی پێکهێناوە بە چاودێریکردنی هەر هەوڵێکی ساختەکاری لە ئیرادەی دەنگدەر یاخود کڕینی کارتی دەنگدانی هاوڵاتییان.\nبەگوێرەى راگەیەندراوى ناوەندەکە، ئەو تیمە دەستی بەکارەکانی کردوە و لەئێستادا چەند کەسێکیش بەتۆمەتی ساختەکاری دەستگیرکراون بەمەبەستی لێکۆڵینەوە لەسەر ئەو پرسە.\nئەمە لەکاتێکدایە، لە ماوەی رابردوودا کۆمسیۆنی باڵای سەربەخۆی هەڵبژاردنەکان رایگەیاند، تەواوی رێکارە هونەری و ئەندازەییەکانی بەڕێوەچوونی هەڵبژاردن لە ١٠ی تشرینی یەکەم تەواوبوون و ئەوان ئامادەن بۆ جێبەجێکردن و بەڕێوەچوونی پرۆسەکە.


كوردیو - كوردستان 24: بەهۆی مەسرور بارزانیەوە، فڕۆكەخانەكان دەكرێنەوە\nكوردستان 24: بەهۆی مەسرور بارزانیەوە، فڕۆكەخانەكان دەكرێنەوە\nدوو شەممە, 05 ئازار 2018 09:16\nوەك ئاماژەیەك بۆ شكستهینانی هەوڵەكانی نیچیرڤان بارزانی ، ماڵپەڕی كوردستان 24 نزیك لە پارتی لە هەواڵێكدا بڵاویكردۆتەوە بەهۆی سەردانەكەی مەسرور بارزانی راوێژكاری ئەنجومەنی ئاسایشی هەرێمی كوردستان بۆ واشنتن، بەرپرسانی ئەمریكای ڕازی كردووە بۆئەوەی بە جدی نێوەندگیری بكەن لە نێوان بەغدا و هەولێر و بەغدا بەڵێنی داوە بۆ ئەوەی بە زوتترین كات فڕۆكەخانەكان بكاتەوە.\nئەو سەرچاوەیە نوسیویەتی " لە ئایندەیەكی نزیكدا حكومەتی عێراق بڕیاری كۆتایهێنانی ئابڵوقەی ئاسمانی سەر فڕۆكەخانەكانی كوردستان دەدات و گەشتە نێودەوڵەتییەكان لە هەردوو فڕۆكەخانەی هەولێر و سلێمانی ئاسایی دەبنەوە".\nئاماژەی بەوە كردووە" لەكاتی سەردانی مەسرور بارزانی راوێژكاری ئەنجومەنی ئاسایشی هەرێمی كوردستان بۆ ئەمەریكا و ئەنجامدانی چەندین كۆبوونەوەی باڵا و گرنگ لەگەڵ بەرپرسانی سیاسی وسەربازی و ئەمنی ویلایەتە یەكگرتووەكانی ئەمریكا، بەرپرسانی ئەمریكا بڕیاری نێوەندگیریان داوە و بە جدی هاتوونەتە سەر خەت و پەیوەندی لەنێوان هەولێر و بەغدا بەسەرپەرشتی واشنتن دروستبووە، عێراقییەكان بەڵێنیان داوە كە لە ماوەی داهاتوو بە چەند هەنگاوێكی جدی هەوڵی نزیكبوونەو ە وكۆتاییپێهێنانی كێشەكان دەدەن، لەوانەش چارەسەركردنی كێشە داراییەكانی هەرێم و كردنەوەی فڕۆكەخانەكان.\nڕۆژنامەیەكی عەرەبی: ڕكابەریەكی سەخت لە نێوان مەسرور بارزانی و نێچیرڤان بارزانی هەیە\n33102 جار بینراوە


هاوپه‌یمانی دژه تیرۆریزم ڕاست نییه - Mehr News Agency\n26 kewçêrê 2016 - 09:09\nNews Code 6152\nبه ڕاپۆرتی ئاژانسی هه‌واڵی مێهر له ماڵپه‌ڕی ڕاگه‌یاندنی نووسینگه‌ی ڕێبه‌ریی؛ ئایه‌توڵڵا خامنه‌یی ئێواره‌ی دوێنێ سێ شه‌مه له دیدار له‌گه‌ڵ باقر عێزه‌ت بگۆویچ سه‌رۆکی ئه‌نجومه‌نی سه‌رۆک کۆماریی بۆسنی و هێرزه گوین به جه‌خت له‌سه‌ر زه‌رووره‌تی به‌ره‌نگاریی له‌گه‌ڵ سیاسه‌ته تیرۆریزم په‌روه‌ره‌کان، وتیان: ولاتانی سه‌ربه‌خۆ ده‌بێ به پته‌وکردنه‌وه‌ی په‌یوه‌ندییه‌کان و کاریگه‌ری وه‌رنه‌گرتن له سیاسه‌ته‌کانی ده‌وڵه‌ته چه‌وسێنه‌ره‌کان ئاگری ناکۆکی و شه‌ڕ دابمرکێنن.\nڕێبه‌ری ئێران به ئاماژه به هه‌ستانی شه‌پۆلی ته‌کفیر و تیرۆریزم که ئێستا دزه‌ی کردووه‌ته ناو ئه‌ورووپا و به ئه‌گه‌ری زۆره‌وه له داهاتوودا خراپتریش ده‌بێت، ڕایانگه‌یاند: ئاخێزگه‌ی ئه‌م دیارده به ڕواڵه‌ت ناوچه‌ی عه‌ره‌بیه به‌ڵام له ڕاستیدا ده‌وڵه‌تی ئه‌مریکا و هه‌ندێ ده‌وڵه‌تی ئه‌ورووپی هۆکاری سه‌ره‌کی ئه‌م رووداوانه‌ن.\nئه‌وان عیلاج و ده‌وای ئه‌م دۆخه‌یان له گره‌وی ناسینی هۆکاره‌کانی سه‌رهه‌ڵدانی ئه‌م کێشانه و بوونی ئیراده‌ی چاره‌سه‌رییان زانی و ڕایانگه‌یاند: هۆکارێکی ده‌گه‌ڕێته‌وه بۆ ئه‌وه‌ی له هه‌ندێ وڵاتی به‌هێزی ئه‌رووپاییدا سووکایه‌تی به گه‌نجانی موسڵمان ده‌کرێت و ئه‌مه‌ش به‌ستێن بۆ ته‌ڤل بوونیان به گرووپه تیرۆریستییه‌کانی وه‌ک داعش ده‌ڕه‌خسێت و هه‌ر ئه‌م گه‌نجانه له گه‌ڕانه‌وه بۆ ئه‌ورووپا ده‌ست ده‌ستده‌که‌ن به ته‌قاندنه‌وه و کوشت و بڕ.


سەردانی پرسەی خاتوو عایشە حاجی مصطفي کرا – ته‌ڤگه‌ر\nسەرەکی/پرسی رۆژ/سەردانی پرسەی خاتوو عایشە حاجی مصطفي کرا\n16 خوله‌ك لەمەوبەر\nتەڤگەری ئازادیی و ڕێکخراوی ژنانی ئازادیی کوردستان-ڕژاک پرسەی کۆچ کردوو عائیشە حاجی مصطفي-یان بەسەر کردەوە لە گوندی کونەماسی.\nئەمرۆ یەک شەممە ١٨/٧/٢٠٢١تەڤگەری ئازادیی کۆمەڵگەی کوردستان و ڕێکخراوی ژنانی ئازادیی کوردستان- رژاک لە گوندی کونەماسی ناوچەی شارباژێر پرسەی عائیشە حاجی مصطفي یان بەسەر کردوە.\nشایەنی باسە ساڵێک پێش ئێستا لە ئەنجامی هێرشی فڕۆکە سیخوڕەکانی تورکی داگیرکەر، کە کردیانە سەر کونەماسی هەڤاڵێک شەهید بوو چەند کەسێکی تر کە گەشتیار بوون برینداربوون، لە هەمان کاتیشدا خێزانی کۆچ کردوو عایشە حاجی مصطفي زیانێکی زۆریان بەرکەوت لە ئەنجامدا بووکەکەی قاچێکی لەدەستدا وهاوسەر و منداڵەکانیشی بە سەختی برینداربوون و زەرەرووزیانێکی زۆر بەر ماڵ و شوێنی کەرەکەیان کەوت.


Home›ئابووری›له گه‌رمیان حكومه‌ت و خاوه‌ن كارگه‌كان نرخى غاز وه‌كو خۆى ده‌هێڵنه‌وه و گرانى ناكه‌ن\nله‌گه‌ڵ گرانبوونى نرخى غاز له به‌شێك له ناوچه‌كانى هه‌رێمى كوردستان، له سنوورى ئیداره‌ى گه‌رمیان لایه‌نى حكومى و خاوه‌ن كارگه‌كانیش بڕیاریاندا نرخى غاز گران نه‌كه‌ن.\nهه‌ڤاڵ ئیبراهیم، وته‌بێژى ئیداره‌ى گه‌رمیان به SNNى راگه‌یاند: “دواى گرانبوونى نرخى غاز له به‌شێك له ناوچه‌كانى هه‌رێمى كوردستان به‌هۆى به‌رزبوونه‌وه‌ى نرخى دۆلار به‌رامبه‌ر دینار، جەلال نوری، سه‌رپه‌رشتیارى ئیداره‌ى گه‌رمیان له‌گه‌ڵ لایه‌نى په‌یوه‌ندیدار له حكومه‌ت و خاوه‌ن كارگه‌كانى غاز له گه‌رمیان كۆبووه‌وه”.\nوتیشى: “جەلال نوری سەرپەرشتیاری ئیدارەی گەرمیان جەختیکردەوە لە رێگری لە گرانبوونی نرخی غاز لە سنوورەکە و ئەوەی خستەڕوو، گرانبوونی نرخی غاز بارگرانی بۆ ھاووڵاتییان دروستدەکات و ئیدارەی گەرمیان رێگە نادات خاوەنی کارگەکانی غاز لە گەرمیان نرخی غاز گرانبکەن”.\nهه‌ڤاڵ ئیبراهیم باسی له‌وه‌شكرد: “لە کۆبوونەوەکەدا بڕیاردرا کارگەکان لەڕێگەی ئەو سەرچاوانەوە غازی شل ھاوردە بکەن کە نرخیان گران نەکردووە و نرخی غاز بە ھەمان نرخی پێشوو بگاتە دەستی ھاووڵاتییان، لای خۆشیانەوە خاوەنی کارگەکان ھاوھەڵوێست بوون لەگەڵ ئیدارەی گەرمیان بۆ ئەوەی غاز بەھەمان نرخی پێشووی بگاتە دەستی ھاووڵاتییان”.


فۆڕمی تۆمارکردنی بابەت | ساڵانە لە هەرێم دەیان هەزار کەس پاسپۆرت دەردەهێنن\nدواڕۆژ، کۆچەر عەلی بڕیاروایە (ئەمڕۆ سێشەممە 12ی شوباتی 2019)، دوو بەڕێوەبەرایەتی دیکەی پاسپۆرت لە #سلێمانی# و #رانیە# بکرێنەوە، وتەبێژی رەگەزنامەی هەرێمیش دەڵێت: ساڵانە زیاتر لە 30 هەزار پاسپۆرت لە هەرێمی کوردستان دەردەهێنرێت. لەهەرێمی کوردستان سێ بەڕێوەبەرایەتی و سێ نوسینگەی دەرهێنانی پاسپۆرت هەیە. کەیفی عومەر، وتەبێژی بەڕێوەبەرایەتی گشتی رەگەزنامەی هەرێم بە دواڕۆژی راگەیاند: ئەمڕۆ هەردوو نوسینگەی پاسپۆرتی سلێمانی و رانییە بە رەسمی دەکرێنەوە و هاووڵاتیان دەتوانن مامەڵەی دەرهێنانی پاسپۆرت له و دوو شوێنە دەستپێبکەن. وتیشی: کارمان بۆ ئەوە کردوە لە شارۆچکەی #سۆران#یش نوسینگەیەکی دیکەی دەرهێنانی پاسپۆرت بکەینەوە. سەبارەت بە رێژەی دەرهێنانی پاسپۆرتیش وتەبێژی رەگەزنامەی هەرێم ئاماژەی بەوەشکرد: لە هەرێمی کوردستان زیاتر لە 400 هەزار کەس پاسپۆرتیان دەرهێناوە و لە ئێستاشدا خەڵک زیاتر لە ساڵانی پێشوو پاسپۆرت دەردەهێنن ئەوەش بەهۆی ئەنجامدانی گەشتی دەرەوەی وڵاتەوەیە. #12-02-2019#


ئەو نیشانانە پێت دەڵێن کە خوراکی پێویست ناخۆی\n2018-01-29 [11:32 AM]\nھەریەک لەئێمە دەزانێت کە زۆرخۆری باش نیە وە بەپێچەوانەشەوە ئەگەر بێتو کەم بخۆی یاخود خۆراکی پێویست نەخۆی ئەوا ڕەنگە تەندروستیت ڕووبەڕووی مەترسی ببێتەوەو لەش نەتوانێت ڕێژەیەکی باش ڤیتامین وکانزا ی دەست بکەوێت.\n１-کەمی ئاستی وزە: کالۆری بەشێکە لەوزە کە جەستە بەکاری دەھێنێت بۆ زیندە چالاکیەکانی، کاتێک ڕێژەیەکی باش کالۆریت نەبو ئەو زۆربەی کات ھەست بەماندوبونێکی زۆر دەکەی .ھەروەھا ھەستی بێتاقتی و کەمی وزە و کەمی چالاکیت لا دروست دەکات.\n２- قژ وەرین: وەرینی قژەکان زۆر ناخۆشو بێزارکەرە. ئاساییە ئەگەر ڕۆژانە چەند تاڵێک بوەرێت بەڵام ئەگەر ھاتوو ھەستت بەوەرێنی ڕێژەیەکی زۆر کرد لەکاتی داھێنادا ئەوا ڕەنگە نیشانەی ئەوە بێت کە ڕێژەیەی پێویست خۆراک ناخۆی.\n３- برسێتی ھەمیشەی: ھەبونی برسێتی بەھەمیشەی یەکێکە لەنیشانە ھەرە دیارەکانی نەبونی خۆراکی پێویست. لێکۆڵینەوەکان ئەوەیان دەرخستوە ھەبونی ڕێژەی پێویستی کالۆری توانای کۆنترۆڵکردنی ھۆرمۆنی برسێتی و تێربونی ھەیە.\n４- نەبونی توانای سکپڕی: خوارکی باش ڕەنگە ڕۆڵی ھەبێت بۆسکپڕی خانمان. لەبەرئەوەی کەمی کالۆری دەبێتە ھۆی پچڕابنی ھۆڕۆمۆنەکان ئەمەش وادەکات کە توانی سکپڕی لای خانمان زەحمەت بێت.\n５- شێوازی خەوتن: خراپی شێوازی خەوتن دەبێتە ھۆی زیادبونی کێشی لەش بەپێی چەندین لێکۆڵینەوە. ھەرچەندە زۆر خۆریش ھۆکارە بۆ کەمخەوی. ھەست کردن بە برسێتیو نوستنی زۆر ھۆکاری سەرەکی کەمی وزەیە کە ئەمیش بەھۆی نەبونی کالۆری پێویستەوەیە.\n６- زوو ھەڵچون: ئەوکەسانەی کە ڕێژەی خۆراکی جەستەیان کەمە بەبچوکترین شت ھەڵ دەچن لەبەر ئەوەی ڕێژەی کالۆڕی لەجەستەدا پەیوەندی ھەیە بە ڕێژەی ھەڵچونەوە.\n７- ھەموو کات ھەست کردن بەسەرما: ئەگەر ھاتوو ھەمیشە ھەستت بەسەرما کرد ئەوا نیشانەی ئەوەی ڕێژەیەی پێویست خۆراک ناخۆی لەبەرئەوەی جەستە پێویستی بە سوتاندنی بڕێکی باش کالۆری ھەیە بۆ ئەوەی گەرمی جەستە دابین بکات.


ئەنجومەنی ناوەندی بەشداری پرسەی سەرکردەیەکی کورد دەکەن\nوەفدێکی باڵای ئەنجومەنی ناوەندی بەمەبەستی دەربڕینی هاوسۆزی و هاوخەمی بەشداریان لە پرسەی سیاسەتمەدار و سەرکردەی کوردی سوریا م.عەبدولحەمید دەروێش سکرتێری پارتی پێشکەوتنخوازی کورد لە سوریا لە شاری سلێمانی کرد.\nزوبێر عوسمان جێگری یەکەمی سکرتێری ئەنجومەنی ناوەندی بەناوی هەڤاڵانی ئەنجومەنی ناوەندییەوە پرسە و ماتەمینی ئەنجومەنی ناوەندی بە هەڤاڵانی پارتی پێشکەوتنخوازی کورد لە سوریا کرد و وتی: مامۆستا حەمید دەروێش هەر لە لەتەمەنی گەنجێتیەوە هەستی نەتەوایەتی و نیشتیمانی لە دڵ و دەرونیدا چەکەرەی کردوە و دێرینترین سیاسەتمەداری رۆژئاوای كوردستانە و لە ساڵی 1957بەهاوكاری چەند هاوڕێیەكی یەكەم پارتی كوردی لە سوریا دامەزراندوە، هاورێ و دۆستی دێرینی سەرۆك مام جەلال بوو كە لە چەندین قۆناغ و وێستگەی ژیانیاندا پێكەوە خەباتیان بۆ بە دیهێنانی مافە رەواكانی گەلی كورد كردوە و هەمیشە پێداگری لەسەر پیادەكردنی سیاسەتی چەپكە گوڵەكەی مام جەلال دەكردەوە ، کۆچی دوایی مامۆستا حەمید دەروێش خەسارەتێکی گەورە بوو بۆ گەلی کورد بەگشتی و کوردانی سوریا بەتایبەتی، لەم قۆناغەدا گەلەکەمان پێویستی بە م. حەمید دەروێش هەبوو.\nهەڤاڵانی ئەنجومەنی ناوەندی بەپێویستیان زانی پەیوەندییەکانی نێوان هەردوولا بەردەوامبێت و پارتەکەشیان لەسەر هەمان نەهج و سیاسەتی مامۆستا حەمید درەوێش پیادە بكەن.\nلەبەرامبەردا عەلی شەمدین ئەندامی مەکتەبی سیاسی پارتی پێشکەوتنخوازی کورد لە سوریا سوپاسی هەڵوێستی یەکێتی نیشتیمانی کوردستانی لە مەراسیمی بەخاکسپاردن و بەشداری لەپرسە و بروسکەی هەڤاڵان و ئۆرگانەکانی یەکێتی بۆ کۆچی دوایی م.حەمید دەروێش بەرز نرخاند و هیوای خواست پەیوەندییەکانی هەردولا بەردەوامبێت و لە پێشکەوتنی زیاتردابێت.


كێشەی كورد و فەلەستینی – Knwe.org\nسەرەکی » وتار » شادمان مه‌لا حه‌سه‌ن » كێشەی كورد و فەلەستینی\nكێشەی كورد و فەلەستینی\nكورد و فەلەستینی دوو نەتەوەن لە رۆژهەڵاتی ناوەڕاست كێشەی خاك و مافیان هەیە . لە مێژوودا هیچ دەوڵەتێك نەبووە بەناوی كوردستان و فەلەستین بەڵام خاك و سەرزەمینێك هەیە لە دێر زەمانەوە بەم دووناوە، مەبەست لە فەلەستینیەكان زیاتر نەتەوەی عەرەبە كەوا لەگەڵ هاتنی ئیسلام بۆ سەرووی نیمچە دوورگەی عەرەبی لەم ناوچەیە دەركەوتوون . بەڵام سەبارەت بە كورد مێژوو ئەوەی پشت راست كردۆتەوە كورد لەسەر سەرزەمینی خۆی سەری هەڵداوە جا نازانرێ پاشماوەی چ نەتەوەیەكە .\nبەرلەجەنگی جیهانی فەلەستین و بەشە زۆرەكەی كوردستان بەشێك بوون لە خاكی دەوڵەتی عوسمانی،لەگەڵ كۆتایی هاتنی جەنگ عوسمانیەكان تێك و پێك شكان و زۆرینەی خاكی قەلەمرەوییەكەیان كەوتە ژێر دەسەلاتی ئینگلیز .لەم نێوەدا ئینگلیزەكان ژمارەیەك دەوڵەتیان دروستكرد لەسەربنەمای جوگرافی غەدری گەورەیان لە كورد كرد،بۆ فەلەستینیەكان پێشنیاریان هەبوو دەوڵەتیان هەبێ بەڵام ئەوان بەهۆی بوونی دەوڵەتێكیش بۆ جولەكە ناڕازی بوون لە كۆتایدا جولەكە دەوڵەتێكی بەهێزیان لەسەر رووبەرێكی بچوك بۆخۆیان دامەزراند،فەلەستینیەكان نەبوونە خاوەن دەوڵەت، بەڵام كێشەكەیا بووە كێشەیەكی بەناوبانگ بەهۆی بوونی ژمارەیەك دەوڵەتی عەرەبی و ئیسلامی وەك هاوكار و پشتیوان .\nفەلەستینیەكان لەچەندین وێستگە ئەوەی بۆیان پێشنیار دەكرا رەتیان دەكردەوە دروشمیان لە ئاو كردنی جولەكە بوو .دوای ئەوەی رێكخراوی ئازادی خوازی فەلەستینی كە سەركردایەتی سەرەكی فەلەستینیەكان بوو پشتیوانی لە عیراق كە كوێتی داگیركرد،لەو كاتەوە ئەو پشتیوانیەی نەما . ساڵی 1993لەگەڵ ئیسرائیل پڕۆسەی ئاشتیان كرد و مافی ئۆتۆنۆمیان وەرگرت،كوردیش لە كوردستانی عیراق راپەڕینی كرد و بووە خاوەن ئیدارەی خۆبەڕێوەبەری خۆی .فەلەستینیەكان بەهۆی ئەجیندای دەرەكی و كاریگەری دروشم و كردەوە چەكداریە شكست خواردووەكانیان كێشەكەیان هەتا رادەیەكی زۆر پوكاوەتەوە و كۆمەلگای نێودەوڵەتی هیچ بایەخەكی ئەتۆیان پێنادات ئێستا،چونكە عەرەبەكان زۆریان پشتیان تێكردوون.\nكوردیش لە ئەنجامی رووخانی رژێمی سەدام حسێن لە ساڵی 2003 و پاشان هاتنی تیرۆرستانی داعش لە ساڵی 2014 ناوبانگی باشی پەیداكرد و سنوری جوگرافی زۆر فراوان بوو،بەڵام لەو ماوە زۆرەی حوكمڕانی هەمیشە لە ژێر هەژممونی سیاسەتی هەرێمایەتی بووە و نەیتوانیوە هەنگاوی گەورە بهاوێژێت بۆ باشتر بنیادنانی دامەزراوەكانی بە ئاراستەی یەك رەنگی و نیشتمانی بوون . هەروەها بەهەمان شێوەی فەلەستینیەكان سەركردەكانی كوردیش كەوتنە ژێر كاریگەری دروشمی قەبەی ناوقعی لەگەڵ ناوچەكە هەڵسان بە ئەنجامدانی ریفراندۆم بۆ جوودابوونەوە بەشێوەیەكی یەكلایەنە . كۆمەڵگای نێودەوڵەتی زۆر ئامۆژگاریان كردن .بەڵام گوێیان پێ نەدا ئەنجام هەرێم زۆربەی دەستكەوتەكانی لەدەستدا و بچوك كرایەوە .\nهەردوو كێشەكە لەیەك چوونیان زۆرە هەم لە رووی مافەوە هەم لە رووی هەڵە و كەم و كوڕی سەركردەكانیان و هەژموونداریان لە لایەن وڵاتانی دەرەوە.


ده‌رمان و خۆراکی به‌سه‌رچوو، هەڵمەتی ده‌سه‌ڵات بۆ داخستنی چێشتخانه‌کان!\nئه‌وه‌ی ئه‌مڕۆ له کوردستانی ژێر ده‌سه‌ڵاتی پارتیدا ده‌گوزه‌رێت وڕۆژانه گوێبیستی ده‌بین، هه‌ر له‌ناو بازاڕه‌که‌یه‌وه تا قسه‌وباسی نێو خێزانه‌کان و قوتابخانه و زانکۆکان و تا لاپه‌ره‌ی ڕۆژنامه و گۆڤار و ته‌له‌فزیۆن و ڕادیۆ و سایته‌کانه‌وه، هه‌ر ته‌نیا کوشتار و تیرۆر و بێڕێزیی نییە به ژنان، هه‌ر سه‌رکوتی ئازادیی سیاسی و دزینی ڕۆژنامه‌نووس و خه‌ڵکی ئازادیخواز و ناڕازی نییە، هه‌ر به تاڵانبردنی سه‌روه‌ت و سامانی کۆمه‌ڵگا نییە له لایه‌ن حیزبه‌کانی بزووتنه‌وه‌ی کوردایه‌تی و سه‌رانی ده‌سه‌ڵاته‌وه، ته‌نیا لێدانی په‌یامنێر و ڕێگری له‌به‌رده‌م ڕێکخراوبونی کرێکاران و سه‌رکوتی ئازادی سیاسی و کێشه‌کانی قوتابیان و لاوان نییە، به‌ڵکو هاوکات تایتڵی ڕۆژانه‌ی ڕۆژنامه و قسه‌ی ڕادیۆو ته‌له‌فزیۆنه‌کان، باسه له‌سه‌ر هه‌لومه‌رجێکی ناله‌بار و خراپی باری کۆمه‌ڵگا و زینده‌گی هاوڵاتیان. له‌م نێوه‌شدا باسی خراپی ده‌رمان و خۆراکی به‌سه‌رچوو، پانتاییه‌کی فراوانی بۆ په‌یدابووه. حاڵه‌ته‌که به‌و ئاسته گه‌یشتووه که‌هه‌فته نییه هه‌واڵی ده‌ستبه‌سه‌ردا گرتنی چه‌ندین ته‌ن له‌خوارکو ده‌رمانی به‌سه‌رچوو نه‌بیسترێ. وه‌ڵامی ده‌سه‌ڵاتدارن به‌م ڕه‌وشه ده‌ستبردنه بۆ داخستنی چه‌ندین چێشتخانه‌و کۆگای ده‌رمان وبه‌گه‌ڕ خستنی تیمه‌کانی ئه‌منیه‌تی خوارکی و ته‌ندروستی، پارێزگاو قایمقامیه‌تی شارو شارۆچکه‌کان، گوایه ئه‌مه ڕیگای به‌رگرتنه به‌م دیارده‌یه وده‌توانێ دۆخه‌که کۆنترۆڵ بکا!. ئه‌مه له‌کاتێکدایه که‌هاوکاتی ئه‌م حه‌مله‌یه‌ی ده‌سه‌ڵات، هه‌زاران ته‌ن له‌خۆراکو ده‌رمانی جۆراوجۆر، که‌خراپترین و بێکه‌ڵکترین چۆنایه‌تیان هه‌یه له‌بازاڕه‌کاندا بڵاوکراونه‌ته‌وه‌و ڕۆژانه‌ش هه‌زاران ته‌ن له‌م جۆره مه‌وادانه له‌ئێرانو تورکیا وچینه‌وه ده‌هێنرێته ناو کوردستانه‌وه وبه‌خه‌ڵک ده‌فرۆشرێ، که‌باجی هه‌موو ئه‌م مه‌وادانه ده‌بێ خه‌ڵکی کرێکارو زه‌حمه‌تکێش، به‌ته‌حه‌مولکردنی چه‌ندین نه‌خۆشی وئالوده‌بوون به‌ڤایرۆس وبه‌کتریاو داخورانی ئه‌ندامانی جسته‌یان بیده‌ن. به‌ڵام سه‌رچاوه‌ی ئه‌م فه‌وزایه‌و ئه‌م گرفته چییه وئایا داخستنی چه‌ند چێشتخانه و کۆگای ده‌رمان ده‌توانێ ڕه‌وشه‌که چاره‌سه‌ر کات؟\nدیارده‌ی خستنه بازاڕه‌وه‌ی مه‌وادی خۆراکی و ده‌رمان و جلوبه‌رگی هه‌رزان به کواڵیتی نزمه‌وه، دیارده‌یه‌که له ئاستی دنیادا وجودی هه‌یه، ته‌نانه‌ت له‌وڵاتانێکی پێشکه‌وتووی سه‌رمایه‌داری وه‌ک ئه‌مریکاو ئه‌وروپا. بوونی ئه‌م مه‌وادانه له‌بازاڕدا، میکانیزمێکه بۆ ڕاگرتنی سه‌تحی ژیان وبژێوی کرێکاران و خه‌ڵکی که‌مده‌رامه‌ت ودورخستنه‌وه‌ی کۆمه‌ڵگا له‌پشێوی وناڕه‌زایه‌تیه‌کان. کۆمه‌ڵگای سه‌رمایه‌داری که‌له‌سه‌ر بنه‌مای موڵکیه‌تی تایپه‌تی و قازانجی سه‌رمایه دامه‌زراوه، میکانیزمی له‌خواره‌وه ڕاگرتن وهه‌رزان هێشتنه‌وه‌ی ئاستی بژێوی کرێکاران و خه‌ڵکی که‌مده‌رامه‌ت میکانیزمێکه بۆ به‌ده‌ستهێنانی سودی زیاتر. له‌م ڕێچکه‌یه‌شدا سپاردنی کاڵا پێویسته‌کان بۆ ژیانی ڕۆژانه‌ی هاوڵاتیان سپێردراوه به‌مونافه‌سه‌ی بازاڕو کڕین وفرۆشتنی مه‌واده خۆرکیو بژێویه‌کانی ڕۆژانه‌وه وله‌م نێوه‌شدا سه‌رمایه‌ی بازرگانی له‌هێنانو بردنی ئه‌م کاڵایانه‌دا ڕۆڵده‌گێڕێ تا به‌هه‌رزانترین وپڕقازنجترین ڕێژه، ئاستی بژێوی چینی کرێکارو خه‌ڵکی که‌مده‌رامه‌ت دابین بکات. ئه‌م به‌شه‌ش له‌هاوڵاتیان، به‌هۆی که‌می ده‌رامه‌ته‌وه ناچارن به‌دوای کاڵای خۆراکیو ده‌رمانیو پۆشاکی هه‌رزانه‌وه بن به‌بێ ئه‌وه‌ی گوێ به‌چۆنایه‌تیان بده‌ن. ئه‌مه بنه‌مای بازاڕی کاڵای هه‌رزانی دروستکردووه وده‌ستی بازرگانانی له‌هه‌روڵاتێکدا ئاوه‌ڵاکردووه تابه‌دوای ئه‌مجۆره کاڵایانه‌وه، له‌مسه‌ری دونیا بۆئه‌وسه‌ری له‌گه‌ڕدابێت. به‌ڵام له‌گه‌ڵ ئه‌وه‌شدا، ده‌وڵه‌ت ده‌خاڵه‌تی له‌م سیسته‌مدا هه‌یه وئاستێک له‌سه‌رپه‌رشتی وکۆنترۆڵی له‌ڕیگای سیسته‌می" نیزام و چۆنایه‌تی کاڵا"کانه‌وه به‌ناوی "ئه‌منیه‌تی خۆراکی وده‌رمانی" به‌ده‌سته‌وه گرتووه، تالانیکه‌م سنورێک بۆ بازاڕی قاچاغچێتی وهێنانی مه‌وادێک که‌له‌ده‌ره‌وه‌ی مواسه‌فاتی ده‌وڵه‌تن دابنێ. به‌ڵام له‌کوردستان که‌حیزبه ده‌سه‌ڵاتداره‌کان خۆیان بونه‌ته کۆمپانیای بازرگانی و خۆیان ڕیگای قاچاغچێتی و بازرگانیان کردۆته مه‌یدانی قازانجپه‌رستیان، سه‌رتاپای کۆمه‌ڵگایان ژه‌هراوی کردووه به‌مه‌وادی ئێکسپایه‌رو کواڵیتی خراپ. چاوگێڕانێک به‌و خوراکه‌ی که‌له"تۆڕی بایه‌عیه‌وه" ده‌درێت به‌هاوڵاتیان به‌سه بۆ ڕاستی ئه‌م حوکمه‌ی ئێمه. هاوکات سپاردنی بێسنوری مه‌وادی خۆراکیو ده‌رمان وجلوبه‌رگ به‌کۆمه‌ڵه کۆمپانیایه‌کی تایبه‌ت، که‌به‌ئاشکراو نه‌هێنی، سه‌رانی ده‌سه‌ڵات تیا شه‌ریکن، هیچ سنورێک بۆمونافه‌سه‌ی بازاڕ وسیسته‌می کۆنترۆڵو جاودێری نه‌هێشتۆته‌وه. به‌ڕاده‌ی ئه‌وه‌ی که‌هێچ شوێنێک له‌دونیادا نییه، هێنده‌ی بازاڕه‌کانی کوردستان، ده‌سه‌ڵات ڕه‌های نه‌کردبێ وبه‌رپرسیارێتی نه‌گرتبێته ئه‌ستۆ. له‌مه‌ش زیاتر بازاڕه‌کانی کوردستان له‌باتی کۆنترۆڵکردنی له‌لایه‌ن ده‌سه‌ڵاته‌وه، به‌شێوه‌یه‌ک که‌لانی که‌م مه‌ترسیه‌کانی ژیانی هاوڵاتیانی له‌به‌چاوگرتبێت، که‌چی بازار وبازرگانی دراوه‌ته ده‌ست کۆمه‌ڵێک باندو سه‌رمایه‌دارنێک که‌نه‌ک هیچ ویژدانێکیان نییه، بگره، له‌هێنانی مه‌وادی خراپدا دا‌هێنانی وایان کردووه، که‌ده‌بێ تۆڕه‌کانی مافیاو بانده قاچاغچیه‌کانی دونیا لێوه‌ی فێربن. ئه‌و شانخاڵی کردنه‌وه‌یه‌ی ده‌سه‌ڵات، به‌رامبه‌ر کۆمه‌ڵگاو به‌تایبه‌ت به‌خه‌ڵکی کرێکارو زه‌حمه‌تکێش، هێچ شتێک نیه ته‌نها زه‌هراوی کردنی کۆمه‌ڵگا نه‌بێت، هێچ شتێک نیه جیاله‌وه‌ی ئه‌م ده‌سه‌ڵاته‌و حیزبه‌کانی بزوتنه‌وه‌ی کوردایه‌تی له‌بازاڕدا ته‌نهاو ته‌نها پاره‌یان ده‌وێت بۆ راگرتنی چینه‌که‌ی خۆیان له‌سه‌ر حسابی زۆربه‌ی کۆمه‌ڵگا.\nله حاڵه‌تێکی ئاواشدا داخستن و پشکنینی چێشتخانه‌و کۆگاکان، نه‌ک هه‌ر ناتوانێ ڕێگایه‌ک بێت بۆ به‌رگرتنو که‌مکردنه‌وه‌ی ئه‌م دیارده‌یه و مه‌ترسیه‌کانی، به‌ڵکو بۆ فڕیدانی به‌رپرسیاریه‌تی ده‌سه‌ڵاته بۆسه‌ر شانی خاوه‌نانی ئه‌م چێشتخانه‌و کۆگایانه‌و به‌لارێدابردنی ڕێچکه‌ی ناڕه‌زایه‌تیو توڕه‌یی جه‌ماوه‌ر. بێگومان پشکنینو ئیجرائاتکردن له‌به‌رامبه‌ر یاساکانی ته‌ندروستی وپاکوخاوێنی وبه‌دواداچوونی تیمه‌کانی ئه‌منیه‌تی خۆراکیو ده‌رمانی وته‌نانه‌ت چاودێریکردنی بازاڕی هێنانو بردنی کاڵاکان، ڕێگایه‌کی دروسته له‌ڕاستای به‌رگرتن به‌هێنانی مه‌وادی خراپ. به‌ڵام ئه‌مه له‌کۆمه‌ڵگایه‌کدا واقعیه‌تی هه‌یه که‌حکومه‌تو ده‌سه‌ڵاتێک به‌ڕێوه‌ی ببات، که‌له‌سه‌ر پره‌نسیپه‌کانی پاراستنی ژیان وئه‌منیه‌تی زینده‌گی هاوڵاتیان ڕاوه‌ستابێت ولانیکه‌م خۆی به‌به‌رپرسیار بزانێ له‌به‌رامبه‌ر بازاڕی سه‌رمایه‌دارانو کارکردی قازانج په‌رستیان. له‌کوردستان که‌دوو حیزبی ده‌سه‌ڵات هه‌موو جومگه‌کانی ئابوریو سیاسیو بازرگانی قۆرغکردووه و بونه‌ته دوو کۆمپانیای زه‌به‌لاح ومونافیس، ده‌سه‌ڵاتێک که‌خۆی ئه‌من‌یه‌تی کۆمه‌ڵایه‌تی هاوڵاتیانی ژێر پێنابێت وڕۆژانه له‌ژێرسایه‌یدا، ده‌یانکه‌س له‌ڕووداوه‌کانی ڕێگاوباندا بکوژرێنو ده‌یانی تر له‌سه‌ر ئازادی بیروباوه‌ر وکاری میدیایی، بدرێنه‌دادگاو له‌زیندان بخرێن، ته‌نانه‌ت ده‌یان ژن بکوژرێنو چه‌ندانی تریش له‌ماڵه‌کانیاندا به‌چه‌قۆسه‌ر ببڕدرێن، .. ده‌توانێ چۆن له‌ڕێگای تیمه‌کانی پشکنینیه‌وه ژیانی خه‌ڵک له‌مه‌وادی خۆراکی بپارێزێت؟. ڕاستیه‌که‌ی ئه‌وه‌یه که‌ده‌سه‌ڵات به‌مکاره‌ی ته‌نهاوته‌نها به‌دوای ئه‌و ئامانجه‌وه‌یه که‌هۆکاری هاتنه ناوه‌وه‌ی مه‌وادی خراپ وژه‌هراوی بۆ نێو بازاڕه‌کانی کوردستان بخاته‌وه سه‌رشانی چێشتخانه‌و کۆگاکانه‌وه وخۆی له‌به‌رپرسیارێتی ده‌رکێشێ.\nخه‌ڵکی کوردستان ئه‌گه‌ر ده‌یانه‌وێت ژیان و فه‌زای کۆمه‌ڵایتیان پارێزراوبێت، ئه‌گه‌ر ده‌یانه‌وێت به‌ڵاو موسیبه‌ته‌کانی مه‌وادی ژه‌هراویو خۆراک و ده‌رمانی چۆنایه‌تی خراپ وبه‌سه‌رچوو، له‌کۆڵ خۆیان که‌نه‌وه، ده‌بێ له‌پێشه‌وه حسابی خۆیان له‌گه‌ڵ ئه‌مده‌سه‌ڵاته، یانی ئه‌م کاربه‌ده‌سته بازرگانانه‌ی ئێستا که‌هه‌مووشتێکیان بۆخۆیان قۆرغکردووه، یه‌کلابکه‌نه‌وه. ده‌بێ به‌خه‌باتی یه‌کگرتوانه وهاتنه‌مه‌یدانی جه‌ماوه‌ری وپێکهێننای شوراکان، کۆنترۆلێ کۆمه‌ڵگا وبازاڕه‌کان بکه‌وێته ده‌ستی نوێنه‌رانی دڵسۆزی جه‌ماوه‌ره‌وه. مافی به‌هره‌مه‌ندبوونی ئینسان له‌ژیانێکی ئاسوده‌و تێروته‌سه‌ل، مافی دابینکردنی ته‌ندروستیو بژێوی ستاندارد، هه‌قی هه‌ر هاوڵاتیه‌کی ئه‌مڕۆی کوردستانه. له‌کوردستاندا، هێنده سه‌رمایه‌و داهاتو پسپۆڕانی بواری به‌ڕیوه‌بردنی کۆمه‌ڵگا هه‌یه، که‌ده‌توانرێ به‌ستانداردێکی سه‌رده‌میانه‌و به‌خۆڕایی هه‌موو پێداویسته‌یه بژێویه‌کان وسه‌لامه‌تی ته‌ندروستی بۆسه‌رجه‌م هاوڵاتیان دابین بکرێ. مه‌رجی سه‌ره‌کی له‌م ڕاستایه‌دا خه‌باته بۆ کۆتایی هێنان به‌ده‌سه‌ڵاتی ئێستاو گێڕانه‌وه‌ی موقه‌ده‌راتی کۆمه‌ڵگایه بۆده‌ستی نوینه‌رانی ڕاسته‌قینه‌ی خه‌ڵک و شوێنگرتنه‌وه‌یه‌تی به سیسته‌مێکی ئازاد و یه‌کسان و خۆشگوزه‌ران..


گولتان كشاناك خانمەێكی سیاسەتمەداری باكووری كوردوستانە كە لەساڵی 1961 لە ئێلەزی لەدایك بووە.\nتەمەنی منداڵی و گەورەی ھەر لەئێلەزی ئەبێت، دوای ئەوەی خوێندنی سەرەتای تەواو ئەكات و ئەچێتە قۆناخی ئامادەی تێكەڵ بە كارو باری سیاسەت ئەبێت.\nلە ساڵی 1978 لە زانكۆی دیسلێ وەر ئەگیرێت لە بەشی زمانی توركی، بەڵام لە تەمەنی 19 ساڵیدا لە قۆناخی دووەمی زانكۆدا بەھۆی تیكەڵ بونی بە سیارسەت و بە تۆمەتی بەژداری كردنی لە كاری دژ بە دەوڵەت لە ساڵی 1980 -1982 دەست بەسەر ئەكریت و ئەكرێتە زیندانی دیار بەكر.\nلەو ماوەیەی كە لە زینداندا بووە ئەشكەنجەو ئازاری زۆری بینیووە.\nدوای دوو ساڵ مانەوە لە زینداندا گولتان ڕزگاری ئەبێت، بە مەبەستی درێژەدان و پەرەدان بە خوێندنەكەی ئەچێتە زانكۆی ئێج لە ئێلەزی لەساڵی 1990 تێكەڵ بە گروپێكی ڕۆژنمەوانی ئەبێت بە ناوی ڕۆژنامەوانی كوردی، بابەت و بڵاوكراوەی ئەم ڕۆژنامەیەش تانەو ترنج بوو دژی دەوڵەت، تەمەنی ڕۆژنامەكە تەمەنی كورت ئەبێت و بڕیاری قەدەغەكردنی ڕۆژنامەكە ئەدرێت.\nلە ساڵی 1997 ئەگەڕێتەوە بۆ دیاربەكرو لەوێ وەك ڕۆژنامەنوسێكی بە ئەزموون و سەركەتوو دەست بە كارو چالاكیه‌كانی ئەكاتەوە.\nلە ساڵی 2007 ئەچێتە ناو پارتی دیموكراتی لە ژیر ناوی من ئومێدی ئیوەم بە گوێرەی ئەوەی زۆرترین دەنگەكان بە دەست ئەھێنێت ئەبێتە سەرۆكی لیستەكە.\nگولتان كشەناك دەست ئەكات بە چارەسەركردنی پرسی كورد لە توركیا بۆ ئەم مەبەستەش چەندین جار ئەچیتە زیندان بۆ لای عەبدوڵا ئۆجەلان وبەرپرسانی pkk بە مەبەستی تاو توێ كردنی بارو دۆخەكان، بەڵام ئەم ھەوڵانەی گولتان دیسا نەوە سەر ناگرێت و حوكومەتی توركیا بەھۆی نیشتنی ترس لێیان دەست ئەكەن بە داخستنی ئەو لیستە و قەدەغە كردنی چاوپێكەتنی گولتان لەگەڵ عەبدوڵ ئۆجەلاندا دا.\nئەم ڕێگری و سەركوتكاریەی دەسەڵاتدارانی تورك چۆك بە گولتان دانایات لە جاران زیاترو بویرتر یەتەوە ساحەی سیارسەت بوێرانەتر ڕوبەڕوی توركە ڕەگەزپەرستەكان ئەبێتەوە. لە ساڵی 2009 لەگەڵ ھاو خەبات و ھاو ڕێگەی سیاسی سەڵاحەدین دەمیرتاشدا لیستێك دروست ئەكەن بە ناوی پارتی BDP كارەكانیان پێكەوە گرێ دەدەن بۆ چارەسەركردنی پرسی كورد . .\nلە ساڵی 2014 ئەبێتە سەرۆكی شارەوانیBDP لە بیوك شەھیر كە تێیدا كارو پرۆژەكانی بۆ خەڵك ئەخاتە ڕوو.\nگولتان ژیانی ھاوسەرگیری پێك ھیناوەو خاوەنی كچێكە.\nلە ساڵی 2016دا ئاژانسی ئەنادۆڵ بڵاویكردەوە، هەریەك لەسەرۆكی شارەوانی دیاربەكر گولتان كشەناك و ئەندامی ئەنجوومەنی شارەوانی فورات ئانڵی و سەلاحەدین دەمیرتاشدا سەباحەت تونجەل لەچوارچێوەی لێكۆڵینەوەكان لە تیرۆردالەلایەن دادگاوە بڕیاری دەستبەسەركردنیان بۆ دەركرێ بە تۆمەتی ھاوكاری كردنی PKK. رۆژی 25ی تشرینی یەكەم لەفڕۆكەخانەی دیاربەكر و هەمان رۆژ و لەچوارچێوەی هەمان لێكۆڵینەوەدا فورات ئانڵی لەماڵەكەی خۆیدا لەلایەن تیمەكانی بەرەنگاربوونەوەی تیرۆرەوە دەستگیركران.\nهاوكات پەرلەمانتاری پێشووی بەدەپەی باتمان ئایلا ئاكات كە لەمیانەی ناڕەزایەتییەكان دژی بڕیاری دەستگیركردنی كشاناك و ئانلی لەبەردەم شارەوانی دیاربەكردا دەستگیركرابوو، لەلایەن دادگاوە بڕیاری دەستبەسەركردنی بۆ دەرچوو. دوای ئەوەی لەلایەن داواكاری گشتییەوە ئیفادەی لێوەرگیرا، ئایلا ئاكات بڕیاری دەستبەسەركردنی لەلایەن دادگاوە دراگولتان پاش 432 ڕۆژ مانەوە لە زینداندا بە بێ دادگای كردن، سەرئەنجام دوای ئەو ماوە زۆرە لەگەڵ ھاوخەباتگێرەكانیدا دادگاییان ئەكرێت داواكاریی گشتیی دادگای تورك سەباحەت تونجەل و گولتان كشەناكی بە تۆمەتی "ئەندامبوونی ڕێكخستنی قەدەغە تۆمەتبار ئەكات.


ترامپ: من كورده‌كانم خۆشده‌وێت\nدۆناڵد ترامپ له‌باره‌ى كشانه‌وه‌ى هێزه‌كانیان له سوریا دڵنیایى ده‌داته كورد له‌وه‌ی له به‌رانبه‌ر هه‌ڕه‌شه‌كانى ره‌جه‌ب ته‌یب ئه‌ردۆغان سه‌رۆك كۆمارى توركیا ده‌یانپارێزێت و ده‌شڵێت "من كورده‌كانم خۆشده‌وێت".\nتۆڕى راگه‌یاندنى CNNی ئه‌مریكی بڵاویكردوه‌ته‌وه، ترامپ له‌گه‌ڵ ئیلهام ئه‌حمه‌د سه‌رۆكى جێبه‌جێكارى ئه‌نجومه‌نى سوریاى دیموكرات باڵى سیاسیى هێزه‌كانى سوریاى دیموكرات "هه‌سه‌ده" له هۆتێلى ترامپ كۆبوه‌ته‌وه و سه‌ركرده كورده‌كه به ترامپی وتوه "واز له كورد ده‌هێنیت تا ئه‌ردۆغان سه‌ریانبڕێت؟". له‌به‌رانبه‌ردا سه‌رۆكى ئه‌مریكا وتویه‌تى "به‌ڵێن ده‌ده‌م سه‌رۆك كۆمارى توركیا شتێكى له‌و جۆره نه‌كات و من كورده‌كانم خۆشده‌وێت".\nسه‌باره‌ت به‌سه‌ردانه‌كه‌شی بۆ ئه‌مریكا و دیداری له‌گه‌ڵ سه‌رۆكی ئه‌و وڵاته، ئیلهام ئه‌حمه‌د به CNNی وتوه "هه‌ستمان به‌باشییه‌كى زۆر كرد و چاوه‌ڕێى كۆبوونه‌وه‌ى زیاترین".\nبڕیاره ئه‌م هه‌فته‌یه سه‌رۆكى جێبه‌جێكارى ئه‌نجومه‌نى سوریاى دیموكرات له‌گه‌ڵ به‌رپرسانى ئیداره‌ى ترامپ و ئه‌ندامانى كۆنگرێسى ئه‌مریكا كۆببێته‌وه و دواتریش له‌گه‌ڵ به‌رپرسى ئه‌نجومه‌نى ئاسایشى نیشتمانى هه‌مان وڵات كۆبوونه‌وه‌یه‌ك بكات.


"ئەوەی خۆی بە يەکێتی بزانێت دەنگ بە مەبدەئی يەکێتی دەدات نەک شەخس"\nHome›هەواڵ›کوردستان›“ئەوەی خۆی بە يەکێتی بزانێت دەنگ بە مەبدەئی يەکێتی دەدات نەک شەخس”\n“ئەوەی خۆی بە يەکێتی بزانێت دەنگ بە مەبدەئی يەکێتی دەدات نەک شەخس”\nلەگەڵ نزیك بوونەوە لە هەڵبژاردنەكانی پەرلەمانی عێراق و خۆ ئامادەكردنی لیستی هاوپەیمانی بۆ بەشداریكردن لەو هەڵبژاردنە، ئەندامێكی ئەنجومەنی باڵای پێشمەرگە دێرینەكان لەسەر پشكی یەكێتی ئاماژە بەوە دەكات ئەو قوربانی و شەهیدانەی ئێمە داومانە لە پێناو كوردستان و مانەوەی یەكێتیدا بووە و ئەوكەسانەشی بەڕاستی خۆیان بەیەكیتی دەزانن دەبێت دەنگ بە مەبدەئی یەكێتی بدەن نەك بەشەخس.\nعوسمان سێدەری، ئەندامی ئەنجومەنی باڵای پێشمەرگە دێرینەكان لەسەر پشكی یەكێتی بەSNN ی ڕاگەیاند: پێم سەیرە كاتێك كە هەرچی سەركردە و بەرپرسی بالای یەكێتی هەیە بەهۆی ڕێبازی یەكێتی و مام جەلالەوە دروستبووە، ئەگەر كەسێك بەڕاستی یەكێتییە دەبێت دەنگ بە مەبدەئی یەكێتی بدات نەك شەخس و كەسێكی دیاریكراو.\nئاماژەی بەوەشكرد: “ئێمە بە درێژایی مێژوو بەوجۆرە كارمان كردووە كە وتە گرنگەكەی (مام جەلال)مان كردووەتە بەرنامەی ژیانمان كە دەڵێت” مانەوەمان و سەروەریمان بەندە بە یەكێتی نشتیمانی كوردستانەوە” بەراستیش وایە چونكە ئەو كەسانەی كە ئێستا لە ئاستێكی باڵادان و شانازی بەخۆیان و بەدەوروبەرەكەیانەوە دەكەن هەر بە هۆی یەكێتییەوە بووە ئەو ناوبانگەیان بەدەست هێناوە و بوونەتە كەسانی ناسراو، دەبێت ئەوانیش بەوەفا بن بەرامبەر بە ڕێبازەكەی مام جەلال و یەكێتی نشتیمانی كوردستان”.\nئەو ئەندامەی ئەنجومەنی بالای كۆمەڵەی پێشمەرگە دێرینەكان جەختی لەوەشكردەوە: “ئەو كەسانەی كە شوێن سۆز و عاتیفە كەوتوون خۆیان بە یەكێتی دەزانن دەبێت بە ئاگا بێنەوە و بزانن كە ئەوان تەنها یەكێتیان لا مەبەست بێت نەك شەخس و بەرژەوەندی تایبەتی، ئەمە ڕێگا دروستیەكە بۆ ئەوەی بەهەموومانەوە بتوانین درێژە بە مانەوەی یەكێتی بدەین و یەكێتی بۆ بەرژەوەندی تایبەتی خۆمان بەركا نەهێنین”.\nئەڵمانیا ساڵانە پێویستی بە 400 هەزار کۆچبەر هەیە\n“چاوه‌ڕێى هاتنى مه‌سرور بارزانین بۆ په‌رله‌مان”\nلەبارەی دەستگیركردنی 10 كارمەندی هاتووچۆ لە خورماڵ ڕوونكردنەوە دەدرێت\nكوێستان محه‌مه‌د: ره‌شنووسى پێشنیازه‌یاساى پاراستنی منداڵ تەواوبووە\nهێزەکانی عێراق 31 کەسی سوورییان بە بڕێک تەقەمەنییەوە دەستگیرکرد\nهێزە ئەمنییەکانی هەولێر رێگرییان لە گردبوونەوەیەک کرد


بەهرۆز جەعفەر: ڕەهەندەکانی ئەمجارەی هەڵبژاردن لە ئێران. – WTARIKURD\nبەهرۆز جەعفەر: ڕەهەندەکانی ئەمجارەی هەڵبژاردن لە ئێران.\nسبەینێ 18 ی حوزەیرانی 2021 سیانزەیەمین هەڵبژاردن لە تەمەنی کۆماری ئیسلامی ئێران دا ئەنجام ئەدرێ. ژمارەی دانیشتوانەکەی ( 84 ) ملیۆنەو بە نزیکەیی ( 59 ) ملیۆن مافی دەنگدانیان هەیە، لەم ڕێژەیەش زۆرینەیان بڕیاریان داوە نەچنە سەر سندوقەکانی دەنگدان.\nماوەی مانگێکە، چ بە خوێندنەوە، چ بە بەشداری لەو کۆڕو پانێلانەی سەبارەت بەم پرسە ساز ئەدرێن تێ بی نی دۆخی ئێران ئەکەین لە هەڵبژاردنەکاندا، بەرئەنجامی ئەمە، بەچەند خاڵێک ئەخەمە ڕوو:\nیەکەم/ سیستەم لە ئێران هیچ پەیوەندییەکی بە کۆمەڵگەی ئێرانییەوە نەماوە. ئەمانە کۆمەڵێک خێزان و خێڵن، هەمویان خزمی یەکترن، هیچ نەبێت لەسەرێکەوە پەیوەندی کۆمەڵایەتییان هەر هەیە. بە هەرهەمویان ئەو مەشهەدەیان دروستکردووەو، هەریەکەیان لەسەرێکەوە لەناو سیستەمەکەدا خەریکە.\nدووەم/ ئەگەرچی دوای رەتکردنەوەی شیاویەتی زۆربەی بەربژێرەکان, تەنیا ( 7 ) کەس مانەوە، لەناو ئەم ( 7 ) کەسەشدا ( 2 ) یان لەبەرژەوەندی ئیبراهیمی ڕەئیسی خۆی کشاندەوە. ئەمانە هەر هەمویان کە کاندیدن یان حەزی خۆ- کاندیدکردنیان هەیەو هەبوە، پیاون، کەسایەتی مەزهەبین، لەناو مەزهەبەکانیشدا شیعەن، لەناو شیعەشدا “ئیسنا عەشەرین”. هەموو ئەم کاندیدانە پێشوتر لە سیستەمەکەدا ڕۆڵیان هەبووە، هەمووشیان پێکەوە لە سەر سفرەی ڕژێم بون، هەمووشیان بۆڵە-بۆڵ ئەکەن و لە دۆخەکە ناڕازین و هەریەکەیان دروشمێکی بەرزکردۆتەوە بە مەبەستی چاککردنی.\nسێهەم/ سەرۆک کۆماری لە ئێراندا ئەگەرچی ئەرکەکەی جێبەجێکردنە، بەڵام پۆستێکە هەموو کەس پێی ئەوێرێ و لێپرسینەوەی لەگەڵ ئەکات، ڕابەر لە سەرۆک کۆمار ئەپرسێتەوە، پەرلەمانو خەڵک و میدیا هەموو ڕووی زاریان لەسەرۆک کۆمارە. بە گوێرەی نوێترین راپرسیی ئاژانسی راپرسیی خوێندکارانی ئێران ناسراو بە ئیسپا، ئیبراهیمی ڕەئیسی ئەو بەربژێرە تەمەن (60 ساڵەیە، کە سەرووی ( 60٪)ی دەنگەکانی ئەو کەسانە بەدەستدەهێنێت کە بەشداریی هەڵبژاردن دەکەن.\nچوارەم/ ئەگەرچی هەر بۆخۆی دیموکراسییەت لەتەواوی دونیا پرسیارو نیشانەی سەرسورمانی کەوتۆتە سەرو، لەڕووی فەلسەفی و بەرزبونەوەی ئاستی هوشیاری دەنگدەر لە جیهانداو، هەروەها دەستوەردانی دەرەکی لە هەڵبژاردنی ووڵاتانداو، دەستبەسەراگرتنی چینێکی پارەدار و میدیادار بەسەر زۆربەی کایەکاندا، وای کردووە پرسیار بکەوێتە سەر پرۆسەکانی هەڵبژاردن. بەڵام لە ئێراندا بەتەواوی ئەم پرۆسەی دەنگدانە پرسیاری لەسەرە. پێش هەموو شت ڕابەری کۆماری ئیسلامی هەموو دەستەڵاتێکی بە دەستە (هەموو دەستەڵاتێک)، ڕادەی کاندیدبون و دەرچوون هەردووکیان پەیوەستە بە دەوڵەتی قووڵ و دوورو نزیکی لە ڕابەرەوە کە ئایەتوڵا خامەنەئی یە. ئینجا شورای نیگابان “ شورای پاسەوان” هەر لە سندوقی هەڵبژاردنەکەوە بە دەستیەتی هەتاوەکو ئەوەی ڕێگەنەدا خودی کاندیدەکان بچن بۆ دەنگدان، دەست لە تەواوی پرۆسەکە وەرئەدات!. هەروەها زۆر فاکتەری تر هەیە. بۆیە کاتێک خامەنەئی کۆتا وتاری پێش ( 48 ) کاتژمێری هەڵبژاردن لە ڕادیۆ و تەلەفزیۆنی ئێران ئەخوێنێتەوە و داوا ئەکات خەڵک بچنە سەر سندوقەکانی دەنگدان بۆ ئەوەی سیستەم و ئێرانێکی بەهێزمان هەبێت، لە هەمان کاتدا خەڵک ئەڕژێنە سەرجادەو بانەکان و دروشمی “ ناچین “ و بەشداری لە هەڵبژاردن ڕەت ئەکەینەوە” بەرز ئەکەنەوە.\nپێنجەم/ ئێرانیش وەک تورکیا ووڵاتێکە بێ دەستوەردان لە دەوروبەری خۆی ناژی و ئارام ناگرێت. بۆیە گۆڕانکاری لە ئێران گۆڕانکارییە لە سیاسەتی هەرێمایەتی ناوچەکەدا. هەروەها لە ناوخۆی ئێراندا: سووننە لە ئێران، کورد لە ئێران، تورکمان لە ئێران، بەلووچ لە ئێران..ئەمە جگە لەوەی لەناوخودی شیعەی ئێراندا بەشێکی زۆر لە نوخبەو خەڵک و نمایندەکاران توڕەن لە سیستەمەکە. بە گشتی هەتا پێش چەند ساڵێک چ لەناو سیستەمەکەدا چ لەدەرەوەو ناو خەڵکی ئێراندا کەس زاتی ئەوەی نە ئەکرد ڕەخنەو تانە لە سیستەم و پیاوانی ڕژێمی ئێران بدات. ئێستا لەهەموو ئاستێکدا خەڵکەکەو نوخبەکە دەمیان لە ڕژێم سپی بۆتەوەو ترسیان شکاوەو، ئازایەتی ئەوەیان بەخۆیان داوە قسەی ئەوتۆ بکەن کە پێشوتر لە خەونیشدا نەیان وێراوە. سەرۆک کۆماری پێشوی ئێران “ئەحمەدی نەژاد” ئەڵێت “ سەرۆکی دەزگای بەگژاچوونەوەی سیخوڕی ئیسرائیل لەئێران خۆی سیخوڕی ئیسرائیلە”!.\nشەشەم/ ئەگەرچی هەندێک لە چاودێران پێیانوایە ئەمساڵ هەڵبژاردن لە عێراق ناکرێت، چونکە ناکرێت ئێران لە یەککاتدا دوو هەڵبژاردن بەڕێوە ببات!. بەڵام پێدەچێت ئەم قسەیە تا ڕێژەیەکی کەم وا بێت. خۆی ڕەهەندە نێگەتیڤەکەی ڕۆڵی ئێران لەناوچەکەدا ئەوەیە ڕۆڵی “کاراکتەری دەوڵەتی” ناهێڵێت یان تەواو لاوازی کردوەە. لەناو هەموو دەوڵەتێکدا دەوڵەتێکی تری نیمچە نا-فەرمی دروستکردووە: لە عێراق، لە سوریا، لە لوبنان و یەمەن.. تا ئەگاتە ئەفگانستان و فەلەستین ئێران لەگەڵ گروپی جۆراوجۆردا مامەڵە ئەکا نەک خودی دەوڵەت!.\nحەوتەم/ گۆڕانکاری لەئێران کاریگەری لەسەر کوردی ئەبێت. بەڵام ئایا کورد چۆن سود لە گۆڕانکارییەکان وەرئەگرێت؟. سەیربکە، ئەو کاتەی “ شا” لە ئێران ڕووخا بەهۆی شەپۆلی توندی ناڕەزایەتی خەلکەوە لە( 1978 ) ئیتر تەواوی هاوکێشەکانی ڕۆژهەڵاتی ناوەڕاست گۆڕرا، کەچی کورد ئەوکاتە خەریکی باڵەکانی ناو کۆمەڵەو هەندێ تێزی سواو و پیرۆزکردنی ماوتستۆنگ ێک بوە لەوپەڕی دونیا، کورد خەریکی کارەساتی هەکاری و … ئەو شتانەبوە!. ئێستاش هەر لەهەمسن قۆناخدان کوردەکان!.\nلە کۆتاییدا، بە بڕوای من، ئەم هەڵبژاردنە، وە ئەم سەرۆک کۆمارەی کە بڕیارە لە دوای 18ی حوزەیرانی 2021 ەوە بێت، لە دوو شت دا جیاواز ئەبێت، یەکەمیان ئەوەیە ڕابەری کۆماری ئیسلامی بەهۆی نەخۆشی و بەهۆی تەمەنەوە ڕۆڵی بەرەو کۆتایی ئەچێت، ڕەنگە سەردەمی ئەم سەرۆک کۆمارە مردنی “ڕابەر” بەخۆیەوە ببینێت، بە پێی دەستوریش سەرۆک کۆمار یەکێک ئەبێت لەو سێ لایەنەی ناو سیستەمەکە کە دەستەڵاتەکانی ڕابەر لە ئێراندا وەر ئەگرێت. جگە لەوەش سەردەمی ئەم سەرۆک کۆمارە لە ئێراندا بەئەگەری زۆر سەردەمی تەقینەوەی کۆمەڵایەتی و و جەماوەری و سیاسی و ناڕەزایەتی کەمینەکان ئەبێت لە ئاستی جۆراوجۆری جیاوازدا.\nكەمال محەمەد: نەخۆشخانەی هیوا شوێنێكە بۆ مەرگ دۆستی یان ژیان دۆستی؟\nزەبەنگ بەهادین: لە تۆرە کۆمەلایەتییەکاندا هەموومان فریشتەین.


تەندروستی هەرێم؛ ڕۆژ بە ڕۆژ توشبوون بە كۆرۆنا زیاد دەكات - تۆڕی میدیایی خەڵک\nتەندروستی هەرێم؛ ڕۆژ بە ڕۆژ توشبوون بە كۆرۆنا زیاد دەكات\nوەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 1046 حاڵەتی تووشبوون بە كۆرۆنا تۆماركراوە و 111 كەسیش چاكبوونەتەوە و 3 مردنیش هەبووە و كۆی گشتی مردنیش بە كۆرۆنا لە هەرێم گەیشتە 7158 حاڵەت.\nوەزارەتی تەندروستی حكومەتی هەرێم لە ڕاگەیەنراوێكدا ئاماژەی بەوەكردووە، 5 هەزارو 373 پشكنین ئەنجامدراوە و دەركەوتووە لە هەولێر 396 كەس و سلێمانی 370 كەس و دهۆك 254 كەس و هەڵەبجە 4 كەس و گەرمیان 21 و ڕاپەڕین 1 كەس تووشی كۆرۆنا بوون.\nئاشكراشی كردووە، كە 111 كەس چاكبوونەوە و 3 حاڵەتی گیان لەدەستدان تۆماركراوە، كۆی گشتی مردنیش بە كۆرۆنا گەیشتە 7158 كەس.\nوەزارەتی كارەبا؛ لەم ناوچەیە پێدانی كارەبا كەم دەبێتەوە\nبەوێنە؛ سێ كۆڵبەری ڕۆژهەڵاتی كوردستان بەهۆی بەفر و كڕێوە بێ سەروشوێنن\nخەڵك وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 898 حاڵەتی تووشبوون بە كۆرۆنا تۆماركراوە و 442 كەسیش چاكبوونەتەوە و تەنها…\nمەترسیدارترین ژمارەی مردن بە كۆرۆنا لە هەرێم ڕاگەیەنرا\nخەڵك- وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 560 حاڵەتی تووشبوون بە كۆرۆنا تۆماركراوە و 28 كەسیش گیانیان لەدەستداوە.…\nتووشبوون و مردن بە كۆرۆنا لە هەرێم ڕووی لە هەڵكشان كردەوە\nخەڵك- وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 622 حاڵەتی تووشبوون بە كۆرۆنا تۆماركراوە و 7 كەسیش گیانیان لەدەستداوە.…\nخەڵك وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 1265 حاڵەتی تووشبوون بە كۆرۆنا تۆماركراوە و 1085 كەسیش چاكبوونەتەوە و 14 مردنیش…\nلە هەرێم چاكبوونەوە لە كۆرۆنا دوو هێندەی تووشبوونە\nخەڵك- وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 119 حاڵەتی تووشبوون بە كۆرۆنا تۆماركراوە و 9 كەسیش گیانیان لەدەستداوە.…\nتەندروستی هەرێم ئامارێكی نوێی كۆرۆنای بڵاوكردەوە\nخەڵك وەزارەتی تەندروستی هەرێم ئاشكرای دەكات، كە لە24 كاتژمێری ڕابردوودا 447 حاڵەتی تووشبوون بە كۆرۆنا تۆماركراوە و 551 كەسیش چاكبوونەتەوە و 16 مردنیش…\n10 حوزەیران 2021 8.00 pm\nخەڵك وەزارەتی تەندروستی هەرێم ئاشكرای دەكات ، كە لە 24 كاتژمێری ڕابردوودا 528 حاڵەتی تووشبوون بە كۆرۆنا تۆماركراوە…\n13 کانونی دووهەم 2022 7.11 pm\nتەندروستی هەرێم؛ توشبوون و مردن بە كۆرۆنا زۆر كەمی كردووە\n14 مارس 2021 2.07 pm\nخەڵك وەزارەتی تەندروستی هەرێم ئاشكرای دەكات، كە لە 24 كاتژمێری ڕابردوودا 353 حاڵەتی تووشبوون بە كۆرۆنا تۆماركراوە…


(گۆران) ی دووبارە نەمر – پەڕە 24 – Knwe.org\nسەرەکی » ئاراستە » (گۆران) ی دووبارە نەمرپەڕە 24\n(گۆران) ی دووبارە نەمر\nلەکاتێکدا مامۆستای شیعری نوێی کوردی (گۆران) ی گەورە لە ڕۆژی 18 / 11 / 1962 کۆچی دوایی دەکات، خوالێخۆشبوو (مارف بەرزنجی) لە گرتوخانەی بەغداد دەبێ و بە بیستنی ئەم هەواڵە دڵگران دەبێ و بەم نووسینە ڕاز و پەژارەی دڵی دەرئەبڕێ و بەڵام بڵاوناکرێتەوە. لە دوای (12) ساڵ بەسەر شەهیدبوونی (مارف بەرزنجی) دا، ئەدیب و ڕۆژنامەنووسی چالاک (جەمال خەزنەدار) بۆ یەکەم جار لەسەر لاپەرەکانی گۆڤاری (ڕۆژی کوردستان) بەشێوەیەکی ناوازە بڵاوی کردەوە.\nبۆ ئەمەش بڕوانە ڕۆژی کوردستان ژمارە (33) ی مانگی تشرینی دووەمی ساڵی (1975) لاپەڕە (43).\n«دەبگری ھەورەکەی پایز، بە کوڵ بگری بەسەر ئاخر گەڵا و ئاخر گوڵا، بەسەر ئاخر ڕۆژی گۆرانا.. بۆ گوڵی خوێناوی، دڵی دڵدارانی دڵسۆز، بۆ گەشتی قەرەداخ و سیاچەمانەی ھەورامان، بۆ جوانی بێنازی لادێ‌یی وەک وەنەوشەی بن تووتڕک خامۆش، بۆ ئەستێرەی دەمکەلی ئاوابوون، وێنەی دڵۆپی ئاو بەسەر لێوی تینووەوە، بۆ نەبەردی و ئاڵیی ئاڵای بەرزی گوڵە ھێرۆی ناو دڕک و پووشی قرچەی ھاوینی گەرم و وشک….\nدەبا بگری، بە کوڵ بگری بۆ بولبولی کورد و گۆران، بۆ قاسپەی شاکەوی بابان و سۆران.\nدەمێکە خۆم ئامادە کردبوو بۆ ئەم کۆست و کارەساتە، لەو کاتەوە کە بیستم دەردەکەی چییە و چۆنە، وەک یەکێک بییەوێ کەمێک دڵی خۆی بداتەوە و خۆی بخاوێنێ.\nپرسیم لە ھاوڕێ هەواڵ دەرەکەم، تۆ بڵێی چەند ساڵێکی کە بژی؟ وەڵامی دامەوە:\n-ئائا.. دکتۆرەکان ئەڵێن ھیچی نەماوە و چاک چاک بووەتەوە. بەڵام منی ماران گەستە بەم مژدە خۆشە دڵنیا نەبووم، چونکە یەک دوو خۆشەوبستم بەم دەردە گرفتار بوون و جوانەمەرگ بوون. لەگەڵ ئەم خۆ ئامادەکردنە و دەست لێ شتنە پێشەکییەشدا کە پێیان وتم:\n(گۆران مرد) وەک بڵێن زەڵم وشک بوو، یا قاسپەی کەو لە چیاکانمان بڕا، شوێن ھەوارێکی چۆڵ، شتێکی وام ھاتە پێش دڵ و چاو.\nنامەوێ وەک هەندێک کە هەر کەسێک دوو تیپ و لەتێکی نووسیبێ کە ئەمرێ ئەی کەن بە بلیمەت و فریشتە و پەری و پاڵەوان، دەڵیم نامەوێ لەسەر ئەو ڕەوشتە کۆنە بڕۆم، چونکە بەو چاوە تەماشای ڕۆیشتوو دەکەم کە ئادەمیزادێکە و لەناو کۆمەڵێکدا و لە ژێر باری ڕژێم و گوزەرانێکدا دەژی لە پلەیەکی مێژووییدا.\nھونەر و بەھرەی تایبەتی تاکە کەسێک تا ڕادەیەک دەستەڵات و ماوەی هەیە لەناو ئەم سنوورە ئاسنینانەدا. وەک (تۆلستۆی) وتویەتی: ئادەمیزاد وەک ڕووبار وایە لە هەندێ شوێن تەنکە و لە هەندێک قووڵە، لێرە لێڵە و لەوێ ڕوونە.\nلەبەر ئەوە ناتوانین بڵێین هەر تەنک و لێڵە، یا هەر ڕوون و قووڵە، بەڵکو ئەتوانین بڵێین لە گەلێ شوێن قووڵ و ڕوونە، یا وانییە.\nبەڕاستی گۆران ڕووبارێکی مەزن بوو، ناڵێم دەریا، چونکە وڵاتەکەمان دەریای تیا نییە، یا ھیچ نەبێ ئەمڕۆ نییە، گۆران ڕووبارێک بوو لەو ڕووبارانەی کە تا دەست ئەڕۆیشت بەناو دەشت و هەردە و هەڵەتی ژیانا بە فەڕتر و ڕوونتر و قووڵتر ئەبوو.\nنەک وەک هەندێک ڕووباری بێ فەڕ کە لە سەردا بە ھاژە و لرفە و کەفوکوڵ دێن و لە پاش کەمێک پەرش و بڵاو دەبنەوە و ئەبن بە ھەڵم و گەنکاو، یا هەر بە جارێک وشک ئەبن، مریشکە بەکڕی تیا بنێرەوە. بەر لەوەی گۆران بەچاو ببینم، وەک ھەموو لاوێکی خوێندواری سۆرانی دڵ و دەروونم ھەستی پێ کردبوو، ئەویش لە ڕێگای ھەڵبەستەکانییەوە، ئەوسا ئەوەندەم ھەست کردبوو کە شتێکی جیاکار و تازەیە. لە هەڵبەستەکانی (سالم) و (نالی) ناکاو کەچی شیرین و بە سۆزیشە.\nلە ھەولێر بوو کە بینیم لە ماڵێک لەسەر خوان یەکترمان ناسی، دووچاوی گەورەی گەش و ڕەشی بریسکەداری زیندوو، (داخەکەم لەم دوایییەدا رۆژگار ئەو گەشی و رەشی بریسکەیەی کز و تەماوی کردبوو) نیشانەی دوور بینی و لە جیهانی جوانیدا هەستی تینووتیت لێ ئەکردن، ئەو بریسکەیەی کە لە گەشیی ڕەشایییەکەوە دەرئەچوو، تینوویەتییەکی بە سۆزی لێ ئەبینرا، تینووی جوانی و خۆشەویستی، لە سروشتا، لە ڕوخسارا، لە گیانا، گۆران گیانێکی تینوو بوو، تینوویەکی دەروون سووتاو، لە ھەردە و هەڵەتی ژیانیا، لەژێر باری گرانی گوزەرانیا، لەناو قەفی زنجیر و داوی کۆمەڵە دواکەوتووەکەیا، بۆ سەرچاوەیەکی ڕوون و رەوان و خۆشگەوار ئەگەڕا.\nگۆرانی بوێژ و خاوەن فێرگەی نەتەوایەتی لە ھەڵبەستا:\nگۆران کارێکی کاریگەر و شوێن دەستێکی دیاری هەیە بە ھەڵبەستی نەتەوەکەیەوە. ھەرچەند پیرەمێرد پێشرەوێکی مەزن بوو بۆ سەرمەشقی نووسینی کوردی پەتی و لە گێڕانەوەی ھەڵبەستی کوردیدا بۆ سەر ڕەوتی نەتەوایەتی، بەڵام گۆران ئەم کارەی گەیاندە ئەنجام و بەیەکجاری چەسپاندی، گیانی کوردیی کردەوە بەبەر هەڵبەستی کۆندا و بۆن و ڕەنگی تایبەتی زمانەکەمانی لێ دایەوە، پاش ئەو سەردەمە دوور و درێژەی کە لەسەر ڕەوتی بێگانان ئەڕۆیشت و بۆن و ڕەنگی بێگانەی گرتبوو.\nجاران ھەڵبەستی (جەزیری) و (سالم) و (نالی) و (حاجی قادر) یش بخوێندرایەتەوە ئەگەر لە قسەکان نەگەیشتیتایە، ھەر دەنگ و ئاوازەی ڕەوت و مۆسیقاکەیت ببیستایە، لە هەڵبەستێکی عەرەبی یا فارسی‌یت جۆی نەئەکردەوە، بەڵام پیرەمێرد و گۆران هەوا و ئاوازەیەکی تایبەتی یان دایەوە بە هەڵبەستی کوردی، ڕیک و دروست لەگەڵ گیان و ڕەوت و مۆسیقای زمانەکەماندا.\nئێستە هەر کەسێکمان گوێمان لە ڕەوت و ئاوازە و مۆسیقای ھەڵبەستەکانی گۆران و شاگردەکانی ببێ ئەیناسینەوە کە هەڵبەستێکی کوردییە و فارسی و عەرەبی نییە.\nبەڵی وەک برنج و گەنم بە وەزنە و بە قسناغ و بە ڕبەیش پێوانە ئەکرێت، ھەروەھا ھەڵبەستیش بە (تەفعیلە) ی فەراھیدی و بڕگە و (سیلاب) ی رۆژئاوایی، یا وەک ئەڵێن بە پەنجەیش ئەکێشرێت، بەڵام بەغدا بە وەزنە و کورد بە ڕبە و شوێنێکی کە بە قسناغ. ئەمە لە مۆسیقا و مەقامەکانداا جوانتر دەرئەکەوێت. مەبەستم شەقڵ و نیشانی زمان و نەتەوەیە بە هەڵبەست و گۆرانییەوە. (سێگاە) و (چوارگاە) لە فارسییەوە تا عەرەبی چەند جیاوازی هەیە، مەگەر وەستا و شارەزاکان بییانناسنەوە و بزانن کە یەک مەقامن.\nئەمەیە شوێن دەستی گۆران بە ھەڵبەستی کوردییەوە، هەڵبەستی کوردی بە ڕبەی کوردی ئەپێورێ و لەسەر ھەوا و ڕەوتی مۆسیقای زمانەکەمان دەڕوا. قووڵییەکی گۆران ئەوەیە کە بە دوای تازەدا ئەگەڕا. لە لاسایی کردنەوەی پێشوونان لایدا و خۆی ڕزگارکرد. ھەرچەند لە سەرەتادا چەند ھەڵبەستێکی لاساییکەری ھەیە.\nئەوە شتێکە هەموو تازە هەڵچوویەک ئەی کا تا دەستی دار ئەگرێت و خۆی بە چاکی ئەناسێ. ئەگەر بلیمەت و هەڵکەوتوو بێ شەقڵ و نیشانی تایبەتی خۆی لە بەرهەمەکانی ئەدا وەک گۆران کردی. لەبەر ئەوەیە گۆران گەیشتە ئەو پایەیە کە ئەمرۆ یەکێکە لە بوێژەکانی جیهانی ئەم سەردەمە.\nگۆران بوێژی جوانی بوو. سروشت و جوانی گیان. شەیدای دیمەن و ڕوخساری شیرین و شۆخ بوو، بەڵام ئەو هەر بە بەرگ و ڕوخسار و ئاڵوواڵاوە نەئەنووسا و بووەستێ، بەڵکو وێڵی گەوهەری شارراوەی ژیان بوو، بۆ گیانی دیمەن ئەگەڕا، شاراوەی ناو دەروون و بۆی پەڕەی هەور و باران، ناو دۆڵ و سەر لوتکە بەفرینەکان، ژێر گەڵا و گوڵ و ناو دارستانی نزارەکان، وەک پەپوولەیەکی باڵ ڕەنگینی ناو مێرگێکی چڕ و پڕی بەهارێکی تەڕ و تازە.\nبەڵام گۆران‌ی تێکۆشەر و ئاشتی پەروەر و ڕۆژنامەگەر، گۆران‌ی ئەندامی یەکێتیی ئەدیبانی عێراق و مامۆستای زمانی کوردی، گۆران‌ی دۆستی گەلان و ئازاردیدەی ناو زیندانی نۆکەرانی ئیستعمار، گۆران‌ی کۆڵنەدەر و بەرەو تازە و بەرەو ڕووناکی ئاشتی و برایەتی تا ئەهات بە هەڵمەتتر و بەتاوتر، ئەمانە ئەم هەموو قووڵی و ڕوونییانە گۆران‌ی کرد بە (گۆران‌ی دووبارە نەمر)، نەمری هونەر و ئەدەب، نەمری تێکۆشان لە رێگای ئازادی گەل و نیشتمان و ئادەمیزاددا.\nگۆران زوو ڕۆیشت و بەجێی هێشتین. وایش بزانم درەنگ جێگای پڕ ئەبێتەوە. لەبەر ئەوە گریانی هەوری پایز لە جێی خۆیەتی، دەبا بگری بە کوڵ بگری، بەسەر ئاخر گەڵا و ئاخر گوڵ و ئاخر ڕۆژی خۆی و گۆرانا بگری بۆ گۆران، نە‌و بۆ ھاوڕێکانی، بۆ ئەدەب و ھەڵبەستی کوردی، بۆ چۆڵی شوێنی ئەم رۆژە ناهەموارەماندا ، هەرچەند گریان جێی هیچی نەگرتووە و ناگرێ. بەڵام بەرامبەر بە مەرگ هەر گریانمان هەیە وەرام››.\nگرتووخانەی بەغداد 3/12/1962\nسەرجەم بەرهەمەکانی مارف بەرزنجی شەهید (پشکۆ)، کۆکردنەوە و ڕێکخستنی سامان مارف بەرزنجی – عومەر مەعروف بەرزنجی 1993 – هەولێر


خه‌ڵكی پشت له‌بانكه‌كان ده‌كه‌ن | نیقاش\nسه‌لاح مه‌جید له‌سه‌ر ئه‌زموونه‌كه‌ی پێشووی ناوێرێت جارێكی تر پاره له‌بانك دابنێت‌و هه‌موو جارێك ئه‌و بڕه…\n20.03.2014 | به‌غدا\nسه‌لاح خاوه‌نی دوكانی فرۆشتنی كه‌لوپه‌لی كاره‌باییه له‌بازاڕی شۆرجه‌ی به‌غدا، دوو ساڵ له‌مه‌وبه‌ر بڕێك پاره‌ی له‌بانكی وه‌ركای ئه‌هلی له‌به‌غدا دانابوو، به‌ڵام دوای ئه‌وه‌ی بانكه‌كه مایه‌پووچ بوو، ئیتر ته‌نها له‌سه‌دا بیستی پاره‌كه‌ی ده‌ستكه‌وته‌وه.\nبانكی ناوه‌ندی عێراق پێشتر بڕیاری هه‌ڵپه‌ساردنی كاره‌كانی به‌سه‌ر بانكی وه‌ركادا سه‌پاندبوو به‌هۆی ئه‌وه‌ی پابه‌ند نه‌بووه به‌ڕێوشوێنه‌كانی به‌رزكردنه‌وه‌ی سه‌رمایه‌و مه‌سه‌له‌ی ئاڵوگۆڕی دراو، به‌ر له‌مانگێك بانكی ناوه‌ندی ئه‌و فه‌رمانه‌ی كێشایه‌وه، به‌ڵام وه‌ركا ناڕه‌زایی نیشانداو داوایكرد قه‌ره‌بوو بكرێته‌وه له‌به‌رامبه‌ر ئه‌و زیانه گه‌وره‌یه‌ی به‌ریكه‌وتووه.\nله‌هه‌مان رووه‌وه خالید واسیتی كه مامۆستای زانكۆیه له‌مامه‌ڵه‌ی بانكیدا رووداوێكی تری به‌سه‌ردا هاتووه، ئه‌و ده‌ڵێت "به‌ر له‌ساڵێك دزیكردن له‌ناوچه‌ی ره‌سافه‌ی به‌غدا زۆربووبوو، بۆ ئه‌وه‌ی پاره‌كه‌م نه‌فه‌وتێ بردمه بانكی ره‌شیدی حكومی دامنا، به‌و هیوایه‌ی له‌وێ پارێزراو ده‌بێت، چونكه حكومه‌ت خاوه‌نێتی".\nخالید ئه‌وه ده‌گێڕێته‌وه كاتێك چووه بڕێك له‌پاره‌كه‌ی رابكێشێت بۆی ده‌ركه‌وتووه یه‌كێك له‌فه‌رمانبه‌ره‌كان هه‌ڵه‌ی كردووه له‌نوسینی پاره داندراوه‌كه‌داو له‌بری سی ملیۆن دینار، ته‌نها سێ ملیۆنی نوسیوه‌و ده‌ڵێت "پاش چه‌ند مانگێك پێیان راگه‌یاندم به‌هه‌موو پاره‌كاندا چوونه‌ته‌وه‌و بۆیان ده‌ركه‌وتووه ته‌نها بیست ملیۆن دیناری زیاده هه‌یه‌و ئه‌وه‌یان دامه‌وه، له‌م نێوانه‌دا ده ملیۆن دینارم تیاچوو".\nوه‌زاره‌تی دارایی عێراق كه سه‌رپه‌رشتی هه‌ردوو گه‌وره‌بانكی ره‌شیدو رافیده‌ین ده‌كات، ئه‌وه ناشارێته‌وه كه ماوه‌یه‌كه هاوڵاتیان پاره له‌بانكه‌كاندا ناهێڵنه‌وه، ئه‌وه‌ش گرێده‌داته‌وه به‌چه‌ند هۆكارێكه‌وه.\nفازیل نه‌بی بریكاری ده‌ستله‌كاركێشاوه‌ی وه‌زاره‌تی دارایی به"نیقاش"ی راگه‌یاند دروستبوونی چه‌ند حاڵه‌تێكی تاڵانكردن له‌بانكه حكومییه‌كانداو مایه‌پوچبوونی هه‌ندێ بانكی ئه‌هلی وایكردووه دانیشتوانی به‌غدا خۆیان بپارێزن له‌وه‌ی پاره له‌بانكدا دابنێن.\nهه‌ر له‌به‌ر ئه‌م حاڵه‌تانه‌یه لیژنه‌ی دارایی ئه‌نجومه‌نی نوێنه‌رانی عێراق ئاماژه به‌وه ده‌كات كه سه‌رقاڵی ئاماده‌كردنی پرۆژه یاسایه‌كن كه به‌هۆیه‌وه پاره‌ی هاوڵاتیان له‌بانكه‌كاندا پارێزراو ده‌بێت.\nله‌مڕووه‌وه ماجیده ته‌میمی ئه‌ندامی لیژنه‌ی دارایی په‌رله‌مان به"نیقاش"ی راگه‌یاند لیژنه‌كه‌ی ئه‌وان ته‌نها چاوی له‌سه‌ر جێگیری بانكه‌كان نییه، به‌ڵكو كارده‌كات بۆ گه‌شه‌پێدانی بانكه ئه‌هلی‌و حكومییه‌كان تا رۆڵیان هه‌بێت له‌په‌ره‌پێدانی ئابوری، ئه‌ویش له‌رێی زیادكردنی سه‌رمایه‌كانیان له‌پاره‌ی داندراوی وه‌زاره‌ته‌كان‌و پاره‌ی هاوڵاتیان.\nته‌میمی ئاماژه به‌وه ده‌كات ئه‌گه‌ر ئه‌و یاسایه ده‌ربچێت ئه‌وا هاوڵاتیان متمانه‌ی زیاتریان به‌بانكه‌كان ده‌بێت‌و پاره‌ی لێ داده‌نێن، بگره به‌شداریش ده‌كه‌ن له‌و وه‌به‌رهێنانه‌ی كه بانك ده‌یكات.\nژماره‌یه‌ك له‌به‌ڕێوه‌به‌رانی بانكه‌كان پێشوازی له‌و هه‌نگاوه‌ی لیژنه‌ی دارایی په‌رله‌مان ده‌كه‌ن، به‌و پێیه‌ی یارمه‌تی بانكه‌كان ده‌دات له‌به‌رزكردنه‌وه‌ی سه‌رمایه‌و به‌شداری گه‌شه‌ی ئابوری.\nموسڵیح وائیلی به‌رێوه‌به‌ری رێپێدراوی بانكی شیمالی ئه‌هلی به"نیقاش"ی راگه‌یاند "پێشنیاره‌كه‌ی لیژنه‌ی دارایی له‌لایه‌ن زۆربه‌ی بانكه ئه‌هلییه‌كانه‌وه پشتیوانی ده‌كرێت، چونكه سوودی بۆ هاوڵاتیان‌و بانكه‌كانیش ده‌بێت".\nئاماژه به‌وه‌ش ده‌كات كه ده‌بێت هه‌نگاوه‌كه‌ی په‌رله‌مان چه‌ند رێوشوێنێكی له‌گه‌ڵدا بێت وه‌ك "دامه‌زراندنی كۆمپانیای دڵنیایی پشكدار به‌سه‌رمایه‌یه‌كی گه‌وره"، چونكه پێی وایه ئه‌و كۆمپانیایه گه‌ره‌نتی ده‌دات به‌هاوڵاتیان كه پاره‌كانیان نه‌فه‌وتێت ته‌نانه‌ت ئه‌گه‌ر بانكیش مایه‌پوچ ببێت، ئه‌وا كۆمپانیاكه قه‌ره‌بووی هاوڵاتیان ده‌كاته‌وه.\nهه‌رچی پسپۆڕانی بواری دارایی‌و ئابورییه هاوبۆچونن له‌سه‌ر ئه‌وه‌ی پێكهێنانی كۆمپانیای دڵنیایی، گه‌ره‌نتی پاره داندراوه‌كانی بانك ده‌كات‌و هانی هاوڵاتیان ده‌دات بۆ ئه‌وه‌ی پاره له‌بانك دابنێن‌و متمانه‌یان پێی هه‌بێت.\nسه‌بری خالیدی پسپۆڕی ئابوری به"نیقاش"ی راگه‌یاند "به‌رپرسیارێتی پاراستنی سه‌روه‌ت‌و سامانی هاوڵاتیان له‌ئه‌ستۆی حكومه‌ته، بۆیه ده‌بێت گه‌شه به‌كه‌رتی بانكی بدات‌و ئه‌گه‌ر ئه‌وه‌شی كرد خه‌ڵكی پاره ده‌به‌نه بانك‌و به‌شێوه‌یه‌كی دروست باری ئابوری هه‌ڵده‌ستێته‌وه سه‌ر پێی خۆی".\nخالیدی له‌گه‌ڵ ئه‌وه‌دایه هه‌ر یاسایه‌ك بۆ كه‌رتی بانكی ده‌ربكرێت، له‌گه‌ڵ بانكه حكومییه‌كان، یه‌كسه‌ر بانكه ئه‌هلییه‌كانیش بگرێته‌وه بۆ ئه‌وه‌ی هیچ گرفتێك له‌و رووه‌وه دروست نه‌بێت.\nله‌لایه‌كی تره‌وه ده‌سته‌ی بانكه ئه‌هلییه‌كان رایگه‌یاند رێژه‌ی پاره‌ی داندراو له‌بانكه حكومییه‌كان له‌نێوان 65 بۆ 68 ترلیۆن دیناردایه، له‌كاتێكدا ئه‌م بڕه بۆ بانكه ئه‌هلییه‌كان له22 ترلیۆن دینار تێپه‌ڕ ناكات.\nكه‌رتی بانكی له‌عێراق له 43 بانك پێكهاتووه ئه‌مه جگه له‌بانكی ناوه‌ند، له‌وانه حه‌وت بانكی حكومی‌و 30 بانكی ئه‌هلی كه حه‌وت له‌وانه بانكی ئیسلامین، ئه‌مه جگه له‌شه‌ش بانكی بیانی.\nسندوقی دراوی نێوده‌وڵه‌تی له‌راپۆرتێكدا كه مانگی ئازاری ساڵی رابردوو بڵاویكردووه‌ته‌وه كه كه‌رتی بانكی له‌عێراق له‌گه‌شه‌كردندایه، به‌ڵام هێشتا پێویستی به‌هه‌وڵی زیاتره، به‌تایبه‌تی بانكی ناوه‌ندی ده‌بێت كاری زیاتر له‌سه‌ر سیاسه‌تی نه‌ختینه بكات‌و چاودێری بانكه‌كان توندوتۆڵ بكات‌و به‌په‌یكه‌ری كاری بانكیدا بچێته‌وه.\nسندوقه‌كه پێشنیاری ئه‌وه‌شی كردووه بانكی ناوه‌ندی عێراقی هه‌نگاوی پله‌به‌پله بگرێته‌به‌ر بۆ سه‌ربه‌ستكردنی نه‌ختینه‌ی بیانی ئه‌ویش له‌رێی ئه‌و زیادكردنانه‌ی ئه‌نجامی ده‌دات، تا له‌و رێیه‌وه رێگه‌بگرێت له‌دووباره‌بوونه‌وه‌ی ئه‌و گرفتانه‌ی ساڵی رابردوو به‌سه‌ر بازاڕی دارایدا هاتن.\nیه‌كێكی تر له‌راسپارده‌كانی ئه‌و بانكه ئه‌وه بووه سیسته‌مێكی بانكی نیشتیمانی دروست بكرێت‌و ده‌ستبه‌رداری ئه‌و نموونه‌یه‌ی ئێستا ببن كه چه‌ند بانكێكی لاوازی حكومی ده‌ستیان به‌سه‌ردا گرتووه، هه‌روه‌ك داوایكردووه دامه‌زراوه داراییه‌كان به‌هێز بكرێن تا لێهاتوویی‌و شه‌فافییه‌ت له‌به‌كارهێنانی داهاتی نه‌وتدا په‌یڕه‌و بكرێت.


نەژادپەرستەكانی توركیا داوای دەركردنی سوورییەكان دەكەن\nکارزان گلی 19/01/2020 - 09:51 بڵاوکراوەتەوە لە كوردستان\nلە ماوەی یەك هەفتەدا، حەوت سەربازی توركیا لە رۆژئاوای كوردستان كوژراون و بەشێكی زۆری نووسەر و نەژادپەرستەكانی توركیاش، دژی بوونی ئاوارەی سوورین لە توركیا و دەڵێن ئەوان لە توركیا منداڵیان دەبێت، بەڵام سەربازی تورك لە سووریا دەكوژرێت و منداڵی تورك بێ دایك و بێ باوك دەمێننەوە.\nرەجەب تەیب ئەردۆغان سەركۆماری توركیا، لە دیمانەیەكی تەلەفزیۆنیدا ئاشكرای كرد، لە ماوەی ٨ ساڵدا لە تەواوی توركیادا ٥١٦ هەزار منداڵی سووری لەدایك بوونە، بەڵام سەنتەری لێكۆڵینەوەی كۆچ لە توركیا ئاماژەی داوە، كە لە ماوەی ٨ ساڵدا زیاتر لە یەك ملیۆن منداڵی سووری لە تورکیا لەدایک بوون.\nرۆژنامەی (سۆزجو)ی توركی بڵاوی كردووەتەوە، لە رۆژێكدا بە شێوەیەكی گشتی ٣٩٥ منداڵی سووری لەدایك دەبن، ئەمەش بە مەترسی بۆ دواڕۆژی توركیا وەسف كردووە.\nچەند میدیایەكی توركیا بڵاویان كردووەتەوە لەبەر بوونی ئاوارەیەكی زۆری سووری، نەخۆشخانە لە هیچ شارێكی توركیا بەر ناكەوێت و وای لێهاتووە تا ئاوارە سوورییەكان هەبێت، هاووڵاتیی توركی جێگەی نابێتەوە لە نەخۆشخانەكان.\nیڵماز ئۆزدیل، نووسەری دیاری توركیا، لە وتارێكدا كە لە رۆژنامەی (سۆزجو) بڵاوی كردووەتەوە، پێی وایە عەیبەیەكی گەورەیە بۆ توركیا، كە لە ماوەی یەك هەفتەدا حەوت سەربازی توركیا لە سووریا بكوژرێت، كەچی لە توركیاش رۆژانە سەدان منداڵی سووری بێتە دنیاوە و دایك و باوكی خۆیان بە تەنیشتیانەوە بن، بەڵام منداڵی تورك باوكیان لە سووریا بكوژرێت.\nزۆرێك لە نووسەرە نەژادپەرستەكانی توركیا، كە یڵماز ئۆزدیلیش یەكێكە لەوان، پێیان وایە حكوومەتی توركیا بۆ بەرژەوەندیی خۆی ئاوارە سوورییەكانی هێشتووەتەوە، ئەگەرنا ئەوان بوونەتە بارگرانی بەسەر توركیاوە و پێویستە بە زۆر بنێردرێنەوە.\nلە توركیا ٤ ملیۆن و ٤٠٠ هەزار کەس بێکارە، بەڵام زۆربەی ئاوارە سوورییەكان خەریكی كاری خۆیانن و بێ كار نین، ئەمەش توركەكانی تووڕە كردووە بەوەی بەهۆی بوونی ئەوانەوە، كرێكاری تورك بێ كار ماوەتەوە.\nخراپیی رەوشی ئابووریی توركیا وای كردووە، بەشێكی زۆری هاووڵاتیانی توركیا داوای گەڕانەوەی ئاوارە سوورییەكان بكەن، بەڵام حكوومەت هیچ پلانێكی بۆ گەڕانەوەیان نییە، بەڵكوو وەكوو ئەوەی میدیاكانی سەر بە ئۆپۆزسیۆن باسی دەكەن، حكوومەتی ئاكەپە بەنیازە ناسنامەی توركیایان پێ بدات، چونكە ئاوارە سوورییەكان هەموویان سەر بە ئاكەپەن و ئەگەر ناسنامەی توركیا وەربگرن، لە هەڵبژاردنەكاندا ئاكەپە سوودمەندی یەكەم دەبێت.\nئەم پرسانە لە کاتێکدان کە ئەردۆغان سەرکۆماری تورکیا جارێکی دیکە هەڕەشەی هێرش بۆ سەر چەند ناوچەیەکی ڕۆژئاوای کوردستان و باکووری سووریای کردووە.


شاندێكی پەڕلەمانى كوردستان سەردانی گەرمیان دەكات – تۆڕی میدیایی خەڵک\n2020/07/15 - 12:49 PM\nلەسەر ڕاسپاردەی سەرۆكی پەڕلەمان شاندێكی پەڕلەمانی كوردستان سەردانی گەرمیان دەكات.\nلوقمان وەردی سەرۆكی وەفدەكەی پەڕلەمانی كوردستان لە كۆنفڕانسێكی ڕۆژنامەوانیدا ڕایگەیاند، لەسەر بڕیاری سەرۆكی پەڕلەمان شاندێكی پەڕلەمان بۆ بەدواداچوون بۆ كێشە و كەموكورتییەكانی تەندروستی لەسنووری گەرمیان سەردانی ئەو دەڤەرەیان كرد.\nوتیشی”بۆ زیاتر وەرگرتنی زانیاری لەسەر تەندروستی ناوچەكە، لەگەڵ ئیدارەی گەرمیان و ڕێكخراوەكان كۆبووینەتەوە”.\nئيدارەی گەرمیانپەڕلەمانی كوردستان\nقایمقامی كەلار و خێزانەكەی پەتای كۆرۆنایان تێپەڕاند


لەسێدارەدرانی محەممەد عەبدووڵاهی پشتڕاست کراوە | Roji Kurd ڕۆژی کورد\nماڵەوە ڕۆژهه‌ڵاتی ناوه‌ڕاست ئێران لەسێدارەدرانی محەممەد عەبدووڵاهی پشتڕاست کراوە\nلەسێدارەدرانی محەممەد عەبدووڵاهی پشتڕاست کراوە\nڕۆژی کورد: سەرەڕای ئەوەی کە ماوەیەک پێش، عەلی جەلیلی، بەڕێوەبەری گشتیی زیندانەکانی پارێزگای ورمێ، لەسێدارەدانی محەممەد عەبدووڵاهی، زیندانیی سیاسیی کوردی لە شاری ورمێ ڕەت کردبۆوە، بەرپرسی گشتیی دادگوستەریی پارێزگای ورمێ، دووپاتی کردەوە کە ئێعدام کردنی ئەو زیندانییە سیاسییە کوردە بە هۆی تاوانی “محاربە”ەوە لە ڕێگای ئەندامەتیی سازمانی “کۆمڵە”ی ئێران بووە.\nحەیدەری لە وتوێژێکدا لەگەڵ هەواڵدەریی “میزان”، لە دەستەواژی “ضد انقلاب و معاند” کەڵکی وەرگرت کە لە ئەدبیاتی سیاسیی حکوومەتی ئیسلامیی ئێراندا، ئاماژەیە بەو حیزبە و لایەنانەی کە دژبەری دەسەڵاتدارانی ئێستای ئێرانن.\nڕۆژی سی شەممە ١٩ی گەلاوێژ، محەممەد عەبدوڵڵاهی، چالاکی سیاسی کورد کە لە مانگی ڕەشەممەی ٨٩ دەستبەسەر و خاکەلێوەی ١٣٩٣ی هەتاوی حوکمی ئێعدامەکەیان پێڕاگەیاندبوو، لە زیندانی ناوەندەی ورمێ لە سێدارە درا.\nبەپێی ڕاپۆڕتە بڵاوکراوەکان، محەممەد عەبدوڵڵاهی لە کاتی گواستنەوەی لە ژووری تاکەکەسیی ژمارەی ٦ەوە، هەتا شوێنی ئێعدام کرانەکەی، سروودی شۆڕشگیرانەی وتووەتەوە.\nهاوکات لەگەڵ ئەو زیندانییە کوردە، لانیکەم چوار زیندانی دیکەش بە تاوانی پەیوەندییدار بە مادەی هوشبەر لە سێدارە دران.\nبابەتی پێشووعەلی شەمخانی بۆ شاندی هەرێم: “ئێمە لەمەڕ جوڵەی هێزەکانی دژە شۆڕش نیگەرانین”\nبابەتی دواترئیبراهیم برۆ لە سنووری نێوان دوو کوردستان، ئازاد کرا


وەزیری دارایی داواکاریەک لە دەزگای ئاسایشی ھەرێم دەکات – لڤین پرێس\nوەزیری دارایی داواکاریەک لە دەزگای ئاسایشی ھەرێم دەکات\nوەزیری دارایی، بە ھەماھەنگی لەگەڵ دەزگای ئاسایشی ھەرێم دەتوانرێت رێگری لەو کەسانە بکرێت کە خۆیان لە باج و گومرگ دەدزنەوە.\nوەزارەتی دارای و ئابوری حکومەتی هەرێم، لە هەژماری فەرمی خۆی لە تۆڕی کۆمەڵایەتی فەیس بووک، ڕایگەیاندووە،” سەرلەبەیانی ئەمڕۆ سێشەممە ٣ی ئابی ٢٠٢١ئاوات جەناب نوری، وەزیری دارایی و ئابوری، سەردانی دەزگای ئاسایشی ھەرێمی کرد و لەگەڵ د. خەسرەو گوڵ محەمەد، سەرۆکی دەزگای ئاسایشی ھەرێم کۆبووەوە و باسیان لە نەھێشتنی کاری نایاسایی و خۆدزینەوە لە باج و گومرگ کرد.”\nهەروەها هاتووە،” لە کۆبوونەوەکەدا ھەریەک لە یاسین عەبدولواحید، بەڕێوەبەری گشتیی دیوانی وەزارەتی دارایی و د. کەمال تەیب، بەڕێوەبەری گشتیی باج و خانوبەرەی میری و ھیوا ئەحمەد، بەڕێوەبەری ئاسایشی سلێمانی و چەند بەرپرسێکی دیکەی ئاسایش بەشداری کۆبوونەوەکە بوون .”\nئاماژە بەوەیشدراوە،” ھەر لەو کۆبوونەوەیەدا ھەردوولا جەختیان لە ھەماھەنگی نێوانیان کردەوە، بەڕێز ئاوات جەناب نوری باسی لەوە کرد بە ھەماھەنگی لەگەڵ دەزگای ئاسایشی ھەرێم دەتوانرێت رێگری لەو کەسانە بکرێت کە خۆیان لە باج و گومرگ دەدزنەوە، بەم کارەش بە ئاسانی داھاتی سنوری پارێزگای سلێمانی بەڕێژەیەکی بەرچاو بەرزدەبێتەوە.”\nهاتویشە،” لای خۆیەوە بەڕێز، خەسرەو گوڵ محەمەد ئامادەیی خۆی پیشان دا بەوەی ئاسایش بۆ پاراستنی گیانی ھاوڵاتیان و ئابوری و داھاتی ئەم وڵاتەیە، بۆیە دەبین بە پاڵپشتییەکی گەورە بۆ وەزارەتی دارایی.”\nلە کۆتایی ڕاگەیەندراوەکەدا هاتووە،” لە کۆتاییشدا ھەریەک لە بەڕێوەبەری گشتیی دیوانی وەزارەت و بەڕێوەبەری گشتی باج و خانوبەرەی میری، بۆچوونی خۆیان لەسەر میكانیزمی رێگریکردن لە خۆدزینەوە لە باج و گومرگ پێشکەش بە سەرۆکی دەزگای ئاسایشی ھەرێم کرد.”\nنرخی مه‌دالیاكانی ئۆڵۆمپیاد چه‌نده؟\nقەرزی سەر ھاوبەشەکانی کارەبا دەکرێت بە قیست


بۆ پەرەپێدانى کەرتى کشتوکاڵ، وەزیرانى خوێندنى باڵا و کشتوکاڵ چەند بڕیارێکیان دەرکرد | وەزارەتى خوێندنى باڵا و توێژینەوەى زانستى\nبۆ پەرەپێدانى کەرتى کشتوکاڵ، وەزیرانى خوێندنى باڵا و کشتوکاڵ چەند بڕیارێکیان دەرکرد\nبەئامانجى پەرەپێدانى کەرتى کشتوکاڵ و ئاودێرى و بەرزکردنەوەى تواناى زانستى مامۆستاو خوێندکاران، لە کۆبونەوەى نێوان وەزیرانى خوێندنى باڵا و کشتوکاڵ، پێکهێنانى بۆردێکى کشتوکاڵى، لە پسپۆڕاى هەردولا تاوتوێکرا.\nکۆبونەوەکە ئەمڕۆ دوشەمە ڕێکەوتى (٢٥/١١/٢٠١٩) بە سەرپەرشتى هەریەک لە د. ئارام محمد قادر وەزیرى خوێندنى باڵا و توێژینەوەى زانستى و بێگەر تاڵەبانى وەزیرى کشتوکاڵ و سەرچاوەکانى ئاو، و ئامادەبونى هەریەک لە ڕاوێژکارو بەڕێوەبەرانى گشتى تایبەتمەند، لە دیوانى وەزارەتى خوێندنى باڵا بەڕێوەچو.\nلە سەرەتاى کۆبونەوەکەدا وەزیرى خوێندنى باڵا و توێژینەوەى زانستى دواى بەخێرهێنانى وەزیرى کشتوکاڵ و ستافى وەزارەت، وتى: خۆشحاڵم ئەمرۆ قسە لەسەر بابەتێکى گرنگ دەکەین، کە ئەویش بوژانەوەى کشتوکاڵە لەهەرێمى کوردستان، بۆیەش تێگەیشتنێکى گشتگیرمان هەیەو دەمانەوێت بەشە زانستیەکان لەگەڵ پێداوستیەکانى سەردەم و ستانداردە جیهانیەکاندا بگونجێت، لە ئەمڕۆدا قسەکردن لەسەر کشتوکاڵ جگە لەوەى گرنگى تایبەتى هەیە، لەلایەکى تریشەوە لە ڕوى مێژوییەوە کوردستان لانکەى شارستانى کشتوکاڵ بوە. د. ئارام محمد قادر وتیشى: سیاسەتى حکومەتى هەرێمى کوردستان بریتییە لەبەرەو پێشبردنى هەرێمەکەمان لە سەرجەم سێکتەرو کەرتەکان، بێگومانیش بەرەو پێش بردنى کەرتى کشتوکاڵیش فاکتەرێکى بەهێزى گەشەکردنى وڵاتەکەمانە.\nهەر لە وتەکەیدا وەزیرى خوێندنى باڵاو توێژینەوەى زانستى وتى: بەئامانجى پەرەپێدانى سێکتەرى کشتوکاڵ و ئاودێرى و بەرزکردنەوەى تواناى زانستى مامۆستایان و خوێندکاران، پێویستە پێداچونەوە بە رێککەوتنامەى هەردولامان بکەین و لەڕێگەى ئەنجامدانى کۆنفرانسێکى هاوبەش دەستنیشانى خاڵە لاوازەکان و پەرەپێدانى کەرتەکە بکەین. وتیشى: بۆ ئەم مەبەستە هاوکارو هەماهەنگى سەرەکیتان دەبین و بە تاوتوێکردنى بۆردى هاوبەشى نێوانمان زیاتر بەسەر کۆسپ و تەگەرەکان زاڵ دەبین.\nلە بەرامبەردا بێگەرد تاڵەبانى وەزیرى کشتوکاڵ و سەرچاوەکانى ئاو، لە وتەیەکدا گرنگى هەماهەنگى و هاوکارى نێوان هەردو وەزارەتى بە هەنگاوێکى پێویست دانا، بۆ ئەمەش وتى: سەرەڕاى ئەوەى کۆلێژەکانى کشتوکاڵ و ڤێتەرنەرى پەیوەندى بەردەوام و توندوتۆڵیان لەنێوندا هەیە، بەڵام دەمانەوێت لەڕێگەى بەڕێوەبەرایەتیەکانى ترى وەزارەتەکەمان و فەرمانگەو دامەزراوەکان بەردەوامى زیاتر بەو پەیوەندیانە بدەین. لەو چوارچێوەیەشدا پێداچونەوە بە شێوازى کارکردنمان دەبێتە هەنگاوى سەرەکى و گرنگى هەردولامان.\nوەزیرى کشتوکاڵ وتیشى دەمانەوێت یاداشتنامەى لێکگەیشتنى نێوان هەردولا پێداچونەوەى بۆ بکەین بۆ ئەم مەبەستەش پێکهێنانى بۆردێکى کشتوکاڵى هاوبەش دەتوانێت ئەم پەیوەندیانە بەرەو ئاستێکى فراوانتر ببات.\nهەر لە وتەکەیدا بێگەر تاڵەبانى سوپاسى پشتیوانى و پشتگیرییەکانى وەزیرى خوێندنى باڵا و توێژینەوەى زانستى کرد بۆ کەرتى کشتوکاڵ لە هەرێمى کوردستان، بۆ ئەمەش وتى: بۆ پێشخستن و پەرەپێدانى کەرتى کشتوکاڵى کوردستان، پێویستمان بە تواناو پسپۆڕى زانکۆ و دامەزراوە زانستییەکانى وەزارەتى خوێندنى باڵا و توێژینەوەى زانستى هەیە.\nلە کۆتایى کۆبونەوەکەدا چەند بڕیارو ڕاسپاردەیەک لە پێناو پەرەپێدانى کەرتى کشتوکاڵ و بەرزکردنەوەى توانستى زانستى لە نێوان هەردولا تاوتوێکرا.


بانکی زانیاری یەکێتی || PukTree Bank Info | ڕووپەڕ 3\nچواردە ساڵ لەمەوبەر و لە ڕۆژى 6ى نیسانى 2005 ، لە دواى ڕووخانى ڕژێمى بەعس و نەمانى دكتاتۆریەت، پێشمەرگە و سەركردەى مەزنى گەلەكەمان ( مام جەلال) ، بە زۆرینەى دەنگى پەرلەمان بە سەرۆكى كۆمارى عێراق هەڵبژێردرا. بەوەش بووە یەكەم سەرۆك ...\nكۆڕەو سەركەوتنى ڕاپەڕینى گەلەكەمان و ئازادكردنى بەشێكى زۆرى خاكى كوردستان، سەروەرییەكى مەزنى دیرۆكى رۆحى بەرەنگارى گەلەكەمان و هەموو تێكۆشەرانى ئازادى بوو، كە هەمیشە بە درەوشاوەیى دەمێنێتەوە . ئەگەر هەلومەرجێكى خۆیى و دەرەكى ڕۆڵیان هەبوو بێت لە هەڵگیرسانى بڵێسەى ڕاپەڕین. ئەوا ...\n. یه‌كێتیی نیشتمانیی كوردستان ڕایده‌گه‌یه‌نێت : یه‌كێتی ئه‌ندازیار و هێزی داینه‌مۆی ڕاپه‌ڕین و وێڕای ڕاپه‌ڕین و قوربانیدانی گه‌له‌كه‌مان هێشتا به‌شێك له ئامانجه‌كان به‌دینه‌هاتوون. یه‌كێتیی نیشتمانیی كوردستان به‌بۆنه‌ی 28 ساڵه‌ی یادی ڕاپه‌ڕینه مه‌زنه‌كه‌ی ئاداری 1991 پیرۆزبایی له‌سه‌رجه‌م كۆمه‌ڵانی خه‌ڵكی كوردستان ...\nڕاپەڕین ، سەروەری بەردەوام.\nلە یادی (۲۸)ساڵەی ڕاپەڕینە مەزنەکەی گەلەکەمان سەری ڕیز و وەفاداری دادەنوێنین لە ئاست مەزاری شەهیدانی ڕاپەرین و پارێزەرانی ئازادی. ڕاپەڕین خاڵ یان هێڵی جیاکەرەوەی دیرۆکی ئازادی نیشتمان و رزگاری گەلی کوردستانە لەگەڵ زوڵم و داگیرکاری، کە چرای مژدەبەخش و تۆماری ...


ماف و ئازادی ژن\nماف و ئازادی ژن\nنووسینی : ف. نهانی حەسەن نوران\nدەزانین سەبارەت بە ئازادی و مافەکانی مرۆڤ بەگشتی و مافەکانی ژنان بەتایبەتی ڕۆژانە یا هەفتانە سەرە دێڕو بابەتی بریقەداری\nزۆر دەنووسرێ و ڕادیۆ و تیڤیەکان چەندین بابەتی لەسەر بڵاودەکەنەوە ، بە واتایەکی تر لەوبارەیە زۆر دەنووسین و دەخوێنینەوە ، نووسراوە و دەنووسرێ ...\nماف و ئازادی ژن لێرەدا بیرکردنەوە تێڕابینێکە زۆر لەم ڕاستیەدا بوونی هەیە ، هەریەک لە ئێمە بە شێوازی جیاواز شیکردنەوەی بۆ دەکەین ... ئێمە ئازادین لە بیرکردنەوەدا بەڵام لێرە ئەوەی گرنگە کە مەنتق لە بیرکردنەوەدا هەبێت ... لە ووڵاتی من کوردستان بەتایبەتی ڕۆژهەڵاتی کوردستانی لکێنراو بە ئێران یا باشتروایە بڵێین داگیرکراو ، لە ژێر کاریگەری سیستەمی کۆماری ئیسلامی ئێران کلتوری ئایین زاڵە بەسەر ماف و ئازادی تاک و کۆمەڵگا لەناویاندا ماف و ئازادییەکانی ژن .. ئەوەش بۆتە هۆی پیاو سالاری و پێشلکردنی مافی تاکە کەسی ، بەتایبەتی ژن .\nکاتێک مرۆڤ بیەوێ بگات بە ئازادی دەبێ تێکۆشانی بۆ بکات ، لەبەرئەوەی ئازادی نرخی خۆی هەیە ، جار هەیە مرۆڤ ژیانی خۆی دەکاتە قوربانی بۆ ئەوەی ئازاد بێت .\nنموونەیەکی بەرچاو ، خانم " زەینەب جەلالیان " کە لەژێر کاریگەری زوڵم ستەم و ئەشکەنجەی سیستەمی ڕژێمی ئێران لەلایەک ، کاریگەری کۆمەڵگا و ئایین و تەنانەت خانەوادە و کلتوردا لەلایەکی تر ، ڕێگای ئازادی خۆی هەڵبژارد بەڵام بەداخەوە دوای دەستبەسەرکردنی ساڵانێکە لەبارێکی نائاسایی و لەژێر کاریگەری ئەشکەنجەی جەستەیی و سایکۆلۆجی دژواردا و چاوی لەدەستداوە ، تا ئێستا ڕێگای پێنەدراوە چارەسەری پزیشکی بۆ بکرێ .\nمافی ژن لە ووڵاتی من ڕۆژهەڵاتی کوردستان هیچ مانایەکی نیە ، تەنانەت بە زۆر شێوەی ناشیرین لەسایەری ڕژێمێکی دواکەوتووی مەزهەبی سوکایەتی بە مافی ژن و تاکەکانی کۆمەڵگا دەکرێ ، بەهۆی ئەو سیستەمەوە کە کاریگەری زۆری بەسەر ژیانی گشتی و تایبەتمەندیەکانی خانەوەداکاندا دروستکردووە ، تا ئێستاش کلتوری بەزۆر شوکردن یا بەشودان ، خەتەنە کردنی مێینە و تەنانەت بەناهەق کوشتنی ژن زۆر ئاساییە لە ئێران حکومەت پشتگیری ئەو تاوانانە دەکات .\nتاکە ڕێگا بۆ دەربازبوون لەو دۆزەخەی بۆ ژن دروستکراوە ئەوەیە هەر یەکێک لە ئێمە لە خۆمانەوە دەستپێبکەین و ڕێچکە شکێن بین .


نوێنەری حکومەتی هەرێمی کوردستان لە بەغداد، ئەمڕۆ دووشەممە 16ی تشرینی دووەم ڕایگەیاند کە ئەو بڕە پارەیەی حکومەتی هەرێم و بەغداد پێشتر لەسەری ڕێککەوتوون هەموو مانگێک ڕەوانە دەکرێت.\nلەلێدوانێکدا بۆ تۆڕی میدیایی ئێستا فەرس عیسا وتی، “بەپێی ڕێککەوتنی پێشتری نێوان حکومەتی عێراق و هەرێمی کوردستان مانگانە بەغداد 320 ملیار دینار ڕەوانەی هەرێم دەکات، بۆیە ئەوەی لە یاسای قەرزدا هاتووە ئەو 320 ملیارە ناگرێتەوە”.\nنوێنەری حکومەتی هەرێمی کوردستان وتیشی، “بەغداد مانگانە 320 ملیار دینارەکە بۆ هەرێم دەنێرێت ئەو بڕە پارەیە هیچ کێشەیەکی بۆ دروستنەبووە، تاوەکو بودجەی ساڵی 2021 پەسەند دەکرێت بەغداد پارەکە دەنێرێت و هەرێمیش پابەند دەبێت بەو مەرجانەی ڕێککەوتنی لەسەر کراوە”.\nفارس عیسا ئاماژەی بەوەشکرد کە بودجەی ساڵی 2021 بڕیارە لە مانگی داهاتوودا ڕەوانەی ئەنجومەنی نوێنەران بکرێت بەمەبەستی پەسەندکردنی.\nئەمە لەکاتێکدایە شەوی ڕابردوو ئەحمەد مەلا تەڵاڵ، وتەبێژی مستەفا کازمی ڕایگەیاند کە له بودجه‌ی 2019دا عێراق كه ئێستا كاری پێده‌كرێ، پشكی هه‌رێمی كوردستان ملیارێك دۆلاری مانگانه‌یه، به‌ڵام حكومه‌تی عێراق هاتووه پاره‌ی 250 هه‌زار به‌رمیل نه‌وت كه ده‌بێت هه‌رێم بینێرێت، له‌گه‌ڵ داهاتی پێشبینیكراوی ناوخۆ و خاڵه سنووره‌كانی هه‌رێمی لێده‌ركردووه و 250 ملیۆن دۆلار كه ده‌كاته 320 ملیاره دیناره‌كه مانگانه ده‌ینێرێت بۆ موچه‌ی فه‌رمانبه‌رانی هه‌رێم.\nچیرۆکی دیکۆ.. لەگەڵ بایرن ڕێککەوت و بەهۆی (CD)یەکەوە پەیوەندی بە بەرشلۆنەوە کرد\nئەردۆغان كارادنەوەی بەرانبەر سزاكانی ئەمریكا بەسەر كەرتی سەربازی و بەرگریی توركیا نواند و دەڵێت، “هەنگاوەکانمان خێراتر دەکەین بە…


لێپرسینەوە لە سەرۆكی ئەمەریكا دەست پێ دەكات\n:: AM:11:54:13/01/2021 \nئەنجوومەنی نوێنەرانی ئەمەریكا بە زۆرینەی دەنگ، دوورخستنەوەی ترەمپی پەسند كرد و بەو هۆیەشەوە رەوتی لێپرسینەوە لە ترەمپ دەست پێ دەكات كە لە مێژووی ئەمەریكا رووی نەداوە سەرۆكێك بۆ جاری دووەم بەمەبەستی لێپێچینەوە بانگهێشتی كۆنگرێس بكرێت.\nمایك پێنس جێگری سەرۆكی ئەمەریكا، داخوازی سەرۆكی ئەنجوومەنی نوێنەرانی ئەمەریكا لەبارەی دوورخستنەوەی ترەمپ لە دەسەڵاتی رەت كردەوە، هەر بەو هۆیەشەوە لەمڕۆ چوارشەمەوە لێپرسینەوە لە ترەمپ لە لایەن ئەنجوومەنەكە بە فەرمی دەست پێ دەكات. نانسی پیلۆسی سەرۆكی ئەنجوومەنەكە 24 سەعات مۆڵەتی بە مایك پێنس دابوو تا بەگوێرەی مادەی 25ی دەستووری ئەمەریكا ترەمپ لە دەسەڵات دوور بخاتەوە.\nلە نامەیەكدا كە پێنس نووسیویەتی و ئاراستەی پێلۆسی كردووە، نووسیویەتی حەز ناكات مادەی 25ی دەستوور بەكار بهێنرێت، چونكە ئەم هەنگاوە لە قازانجی بەرژەوەندییە نیشتمانییەكانی ئەمەریكا نییە و بەپێی دەستووریش ئەزموونێكی مەترسیداری یاسایی تۆمار دەكرێت.\nبە گوتەی پێنس مادەكە دەبێ لە كاتێكدا بەكار بهێنرێت كە سەرۆك بە هۆی نەخۆشی یان هەر كێشەیەكی تر توانای ئەوەی نەبێت ئەركەكانی خۆی راپەڕێنێت و نابێت لەو مادە دەستوورییە وەك سزادان سوود وەربگیرێت.\nدەكرێ جێگری سەرۆك لەگەڵ زۆرینەی ئەندامانی كابینە بڕیار لەسەر بێتوانایی سەرۆك بدەن\nبەپێی ئەو مادە دەستوورییە، دەكرێ جێگری سەرۆك لەگەڵ زۆرینەی ئەندامانی كابینە بڕیار لەسەر بێتوانایی سەرۆك بدەن و لە دەسەڵات دووری بخەنەوە.\nجێگری سەرۆكی ئەمەریكا ئاماژەی داوە، بۆ ساڕێژكردنەوەی برینی رووداوە ناخۆشەكەی هەفتەی رابردوو و هێرشكردنە سەر كۆنگرێس، پێویستە هەموومان لە دەوری یەكتر كۆ بینەوە و گواستنەوەی دەسەڵات بۆ جۆ بایدن ئاسانتر بكەن و خۆیشی نایەوێت بچێتە ناو گەمە سیاسییەكانەوە.\nهەنگاوی تری دیموكراتەكان\nخۆی چاوەڕوان دەكرا مایك پێنس دژایەتی داواكارییەكەی ئەنجوومەنی نوێنەران بكات، بۆیەش لە هەنگاوی دووەمدا خۆیان ئامادە دەكەن ترەمپ رووبەڕووی لێپرسینەوە بكەنەوە.\nبەپێی پلانی دیموكراتەكان، ترەمپ بەهۆی هاندانی خەڵك بۆ راپەڕین و نانەوەی پشێوی، دەبێ لێپرسینەوەی لەگەڵدا بكرێت، چونكە وتارەكەی ئەو بوو وایكرد لایەنگرانی هێرش بكەنە سەر كۆنگرێس و بەرپرسیاری سەرەكی ئەو رووداوانەیە كە بە هۆیەوە پێنج كەس بوونە قوربانی.\nقۆناغی داهاتوو پێویستی بە دوو لەسەر سێی دەنگی ئەنجوومەنی پیران هەیە\nلێپرسینەوە لە دۆناڵد ترەمپ ئەمڕۆ چوارشەم لە ئەنجوومەنی نوێنەرانی ئەمەریكا بە فەرمی دەست پێ دەكات. بەهۆی ئەوەی كە لەو ئەنجوومەنە زۆرینە بەدەستی دیموكراتەكانە، پێشبینی دەكرێ لێپرسینەوە بە بێ هیچ كێشەیەك تێپەڕێت، بەڵام قۆناغی داهاتوو پێویستی بە دوو لەسەر سێی دەنگی ئەنجوومەنی پیران هەیە تا بە فەرمی ترەمپ لە دەسەڵات دوور بخرێتەوە.\nكۆماریخوازانیش دژی ترەمپن\nدەنگدانی دوو لەسەر سێی كۆماریخوازەكان لە دژی ترەمپ چاوەڕوانكراوە و تا ئێستە كۆمەڵێك سیناتۆری ئەمەریكا رەزامەندیان دەربڕیوە لێپرسینەوە لە دۆناڵد ترەمپ بكەن.\nبەگوێرەی دۆیچەوێلە لیز چینی كچی دیك چینی جێگری سەرۆكی ئەمریكا لە سەردەمی سەرۆكایەتی جۆرج بۆش، یەكێكە لەو كەسانەی دژی ترەمپە و تەنانەت گوتبووی ترەمپ خەڵكی هان دا هێرش بكەنە سەر كۆنگرێس و پێشتر شتی وا لە ئەمەریكا رووی نەداوە.\nترەمپ دەبێتە یەكەم سەرۆك لە مێژووی ئەمەریكا كە بۆ جاری دووەم لێپرسینەوەی لەگەڵدا دەکرێت\nئەگەر لێپرسینەوە دەست پێ بكات، دۆناڵد ترەمپ دەبێتە یەكەم سەرۆك لە مێژووی ئەمەریكا كە بۆ جاری دووەم بەمەبەستی لێپرسینەوە بانگهێشتی كۆنگرێس دەكرێت.\nتەنیا یەك هەفتە لە دەسەڵاتی ترەمپ ماوە و ئەگەر پرسی لێپرسینەوە سەركەوتوو بێت، ئەوا ترەمپ هیچ كاتێك ناتوانێت بۆ هیچ پۆستێكی فیدراڵی خۆی بپاڵێوێت. هاوكات ماف و مووچەی تاهەتایی و دابینكردنی پاسەوانی تایبەتیشی لێ دەستێنرێتەوە.\nدوای هێرشەكەی شەشی كانوونی دووەم بۆ سەر كۆنگرێس، وەزارەتی دادی ئەمەریكا بە وردی دەستی بە لێكۆڵینەوە لەسەر 170 كەس كردووە كە گومانی ئەوەیان لێ دەكرێت ئاژاوەیان نابێتەوە و تەنانەت دەستیان لە كوشتنیشدا هەبێت.\nداواكاری گشتی ئەم دۆسیەیەی لە مێژووی ئێف بی ئای و وەزارەتی دادی ئەمەریكا بە بێ وێنە هەژمار كردووە. ئێستە باڵەخانەی كۆنگرێس لەم دۆسیەیەدا وەك شوێنی روودانی تاوان ناوی دەهێنرێت و سكاڵا لە دژی 70 كەسیش تۆمار كراوە.\nدۆناڵد ترەمپ هێشتا سوورە لەسەر ئەوەی براوەی هەڵبژاردنەكانی ئەمەریكایە، لە كاتێكدا كۆنگرێس پێشتر بە زۆرینەی دەنگ ئەنجامی هەڵبژاردنی پەسند كرد و جۆ بایدنی بە سەرۆكی ئەمەریكا دەستنیشان كرد.\nلە 20ی ئەم مانگە بە فەرمی دەسەڵاتی سەرۆكایەتی رادەستی جۆ بایدن دەكرێت\nبڕیارە لە 20ی ئەم مانگە بە فەرمی دەسەڵاتی سەرۆكایەتی رادەستی جۆ بایدن بكرێت و ترەمپیش ماڵاوایی لە كۆشكی سپی دەكات.


هەڵوێستی شەرمێونانەی ڕێبەرانی کوردی ڕۆژهەڵات لە بەرامبەر فارس و هیتد دا!، محمد سلێمانی – Peshmergekan\nبەڵام لە کوێی ئەو دونیایەدا برا پەیدا دەبێت کە بە درێژای مێژووی تەمەنیەوە، دژی ئەوی تربێ و هەوڵی لەناوبردن و سڕینەوەی بدات. ڕێبەرانی کورد بەدڵنایەوە دەبێت تۆزێك ئەزموونیان وەرگرتبێ و لە سیاسەتی دوو ڕوانگە و ڕوانینی دژبەیەكدا، بۆ جارێکی تر نەخرێینەوە پەراوێز و لە کۆمەڵگای ئێران هەڵمان باوێرن و بە ڕۆژی رووناك ستەمێكی ترمان لێبەکن و لە پاش روخانی ئەو ڕێژیمەشدا، دەرفەتی زێڕین لەکیسبدرێ بە ئازادی و مافی نەتەوەیی نەگەین. حیزبی دێمۆکڕاتی کوردستانی ئیران لە مێژووی دامەزراندنیەوە هەتا ئەمرۆش سەبارەت بە مافی سیاسی و جووڵانەوەی ڕزگاریخوازی گەلی کورد سیاسەتی روون و شەفاف بووە و هەرگیز لە بەرامبەر فارس و ئەو فارسانەیش کە خۆیان بە دژ بەری ڕێژێم دەزانن و دژی فرەنەتەوەیی ئێران وجیاکردنەوەیان لە گەڵ ستەمکارانی ئێراندا زۆر دژاورە، هەڵویستی روونی بووە و لە ئاستیاندا سوور هەڵ نەگەڕاوە و بوێرانە و مردانە قسەی خۆیکردوە و ڕێزی لە خەبات و تێکۆشانی هەر دەستە و گروپێکی سیاسی ڕۆژهەڵاتی کوردستان گرتووە، کە دژی حکوومەتی ناوەندی ڕێگای بەرخۆدانی هەڵبژاردوە و ئەگەر لە پانتایەکی بچووکیشدا تێکۆشابێت، جێگای ڕێزو دەستخۆشی لێکردنن . پێموایە ئێستاش دەبێت رێبەرانی لانیکەم حیزبی دێمۆکڕات بە هەر دووك بەشەکەیەوە، بەو ڕێباز و ڕێچکەیەدا بڕۆن کە دکتۆر قاسملوو وەك نەریتێکی بەرزی مافخوازی لە پاش مەرگی خۆیدا بۆ حیزب و تێکۆشەرانی ڕێگای ئازادی بەجێهێشتووە و مافی سیاسی کورد بابەتێك نیە لە ژێر لێواندا بزربکرێ و مینگە مینگی لەبارەوە بکرێ و بەروونی باسی هەلومورجی سیاسی و کۆمەڵایەتی ئێران لە بەرامبەر نوێنەری گەلانی تر دا بە بزە بزانین. کاتێك ڕێبەرانی کوردی ڕۆژهەڵات لە میدیایەکی فارس زمان دەردەکەن و وەك سیمای ڕێبەری بزووتنەوەی سیاسی ئەو بەشەی کوردستان بیروڕایان بەیان دەکەن ، لازمە خێراتر سیاسەتی نەتەوەی خۆیان شیبکەنەوە و جێگای گلایە ئەگەر بەو جۆرە شەرمێوانانە لێدوان بدرێت و پێیان حەیف بێ باسی گۆرزێکی نیزامی بکرێ کە لە مەریوان لە هێزەکانی ڕێژیمی ئاخوندی وەشنراوە و تێدا کۆمەڵێك مۆرەی خۆفرۆش کراونەتە ئامانج و لە نێوبراون. پاشان کورد ئەوەندەی هەوڵی دۆستایەتی لە گەڵ فارس و ئەوانی تردەدات، بە ڕێژەیەکی کەمتر هەوڵی گرجووگۆڵترکردنی پەیوەندیە سیاسی و نیشتیمانیەکانی لە گەڵ هێزەکوردستانیەکان بدات، بارودۆخێکی جێگیرتر بۆ بزووتنەوەی سیاسی کورد دێتەئاراوە.\nکوردستان جێگای خەبات و تێکۆشانی هەر ئازادیخواز و مافویستێکی ئەو گەلەیە و ناکرێت لەسەر هێزێك یان چەند هێزدا پاوانبکرێ، چوونکی ئەو بژاردەیە، لە زیان و بارگرژی بەولاوە هیچ خێرێك بە دوایخۆیدا نەهێنێ و هەر گەل زەرەرمەندی یەکەمی دەبێ. لە کوردستان راسان جووڵەی تازەی خستۆتە نێو شەقامی کوردی و شارەکانی تری ئێران و ڕێژیم لە ئاستیدا پەشێو و مەلوولە. کەچی بۆ وڵامی فارس زمانێك دەبینین دوو حیزبی خاوەن مێژوو و تێکۆشەری کوردستان، وڵام و قسەکانیان لەو ئاستەی دانەبوون و وەك ئەوەی هەقداری کێشەیەکی گەوەری سیاسی و نەتەوەیی ئەو تۆ نەبن و شوێنێکی ئەوتۆمان لەسەر رووداوە سیاسی و کۆمەڵایەتیەکانی ئێراندا نەبێت. من ناڵێم بە هەر لەوێدا بیاندەنە بەر شەق و پێلاقەی، بەڵام ئێمە دەبێت ڕێزی خەباتی هەر تێکۆشەرێکی کورد بگرین کە بەدژی حکوومەتی ئاخوندی خەبات دەکا و لە هێزەکانی دوژمن دەست دەوشێنی و لیان دەکوژێت. خەباتی کورد خەباتێکی بەتەواوی ڕەوا و بە جێیە و ئەو شٶرشەش تا لوتکەی سەرکەوتن لە سایەی پشتیووانی و هاوپشتی نەتەوەیدا درێژەی دەبێت. دیارە ئەو شۆڕش کاتێکیش زیاتر شوێنی لەسەر رووداوەکانی وڵاتدا دروست دەکا کە کورد بەیەك گوتاری سیاسی و نەتەوەیی بەشداری تێدابکات و ناوماڵی خۆی بەتەواوی ڕێکبخاتەوە و گەڵاڵەی ئامادەکراوی خۆی بۆ بیرورای گشتی گەلانی ئێران بڵاو بکاتەوە. ئێران بە تەنیا وڵاتی فارس نیە، خاکی کورد و عەرەب و ئازەری و فارس و بەلوچ و کەمینەکانی تریشە و هەموو لایەك دەبێت لەسەر ئەو بنەمایە گفتوو گۆی سیاسی پێکەوە ئەنجامبدەن و لەو پەیوەندیەشدا، ڕێبەری سیاسی بزووتنەوەی شۆڕشگێڕی و بژرادە سیاسی و کۆمەڵایەتیەکانی ڕۆژهەڵاتی کوردستان لازمە لە هەموو وەختێك زیاتر بەر چاویان کراوەبێ و گوێکانیان زیاتر رووداو و گۆرانکاریەکان ببیسن و تێگەیشتنی باشیان لەسەر قسە و گۆتار و کرداری خۆیان هەبێ و کارێك نەکرێ بۆشایی یەکڕیزی و نەتەوەیی لە ڕۆژهەڵاتی کوردستاندا دروست بکرێت. خەڵکی کوردستان بەو ئیرادە سیاسی و گۆڕانخوازییەی کە لە ڕۆژهەڵاتی کوردستاندا ڕێبەری دەکا، دەکرێ زۆر بەوشیاری ئاگاداری هەڵسوکەوتی کۆمەڵێك بیرتەسکی شۆڤێنیزمی فارس بێ و ڕیگانەدرێت لە کۆڕوکۆبوونەوە نێودەوڵەتیەکاندا خۆیان بەسەر گەلانی وڵاتدا فەرزبکەنەوە و ئەزموونێکی تری مەترسیدارتر زەمینەی سەرهەڵدانەوەی بۆ بڕەخسێت . وڵاتی ئێران لە گەلانی پێك هێنەری دامەزراوە و هەرفارس یان نەتەوەیەکی تر نابێت بەتەنیا خۆی بە خاوەنی بزانێ و سیاسەتی پاوانخوازی و پەراوێزخستنی گەلی کورد و گەلانی تری وڵات ئیدامەی پێبدرێ و براپچووکی بکرێتەوە باو. بەخۆشیەوە ئیدی ئێستا باوی ئەو جۆرە فاکت و قەوانلێدانە تەقلیدی و سوننەتیانە بەسەرچووە و زۆر وڵاتی گەوری گێتی لە بەردەم هەڕەشەی لێك هەڵوەشان و بچووکبوونەوەدان. ئەگەر لە ئێستاوە سەبارەت بە کۆمەڵێك خاڵ و چەمکی نەتەوەیی و جۆری حوکمڕانی لە ئێرانی داهاتوودا، هێزە کوردستانیەکان قسەی روون و سیاسەتی دیاریکراویان نەبێت، بارودۆخی ڕۆژهەڵاتیش لە هی باشووری کوردستان بەشتر نابێت. ئیڕانیش بێگوومان یەکێك لەو وڵاتانە دەبێت کە چیتر لە سەر خەریتەی تەزویریان لاف و گەزافیان بۆ لێنادرێت و ئەو سیاسەتەیان بۆ ناچێتەسەر کە ئینکاری فرەنەتەوەیی و مافی سیاسی گەڵانی وڵات بکەن.\nلە ئەگەری داڕمانی دەسەڵاتی ستەمکارانەی ڕێژێمی ئاخوندیدا، کورد سیاسەت و هەڵوێستی سەبارەت بە چۆنیەتی نوێکردنەوە و دامەزراندنی حکوومەتی هاوبەشی نیستیمانی لازمە روون و یەکگرتوو بێ و جەوهەری داڕشتنەوەی دەستوور و حکوومەتی نوێ، لە سەر ئەساسی بنەمای کۆنفیدڕاڵی بێ و سنوورەکانیش بە شێوەی فەرمی ناروونیان پشت ڕاستبکرێتەوەو کورد نابێت ڕێگابدات جارێکی تر مێژوو غەدری لێبکاتەوە و مافی لە بەرچاو نەگیرێ و سنوور و سەراوەردە جوگرافیەکانی بشێوێنرێن. کەس دژی دانیشتن و کفتوو گۆی سیاسی و ڕۆشنبیری لە نێو نوێنەری گەلانی ئێراندا نیە و دیالۆگی ڕاستەقینە لەسەر کۆی بابەتەکانی پەیوەندیدار ئەنجامبدرێن و، پێویستە زۆر بەروونی و دیاریکراوی بەدژی بیری فراوانخوازی و براگەورەی فارس خەڵکی کوردستان هەڵوێستی هەبێت و بە شوعاری هەموومان براین و ئێرانین، کڵاوی لەبەدارنەکرێتەوە بەسەرکورددا. گەلی کورد زۆر قۆناخی مێژووی گرینگ و مەترسیداری لە گەڵ دەسەڵاتدارانی تاران ئەزموون کردوە و هەتا ئەمڕۆش دەبینین خوێندنەوە و تێڕوانینیان سەبارەت بە فرەنەتەوەیی بوونی ئێران نەگٶڕاوە و دەتوانین بەڕاشکاوی بڵیین زۆرینەیان وەك عەلی ڕەزانوریزادەی دەیان هەوێت کورد بخەڵەتێنەوە و پێناسەی بەتایفە و هۆزی بۆ دابتاشێت.